Qashqadaryo mulk markazi МЧЖ\nС начала работы biznes-daily.uz 8 356 376\n07.04.2018 | Номер: №39(2362) | |\nВазирлар Маҳкамасининг 2015 йил 7 октябрдаги 285-қарорига асосан савдолари ташкил этилган ер участкаларига бўлган доимий фойдаланиш ҳуқуқларининг танлов натижалари тўғрисида ахборот\n1. Косонсой тумани, Гурмирон МФЙ ҳудудида жойлашган 600 кв.м.дан иборат ер майдони савдо ва маиший хизмат кўрсатиш шохобчалари ва мебель сотиш дўкони қуриш учун, бошланғич баҳоси – 1 380 000 сўм, сотилиш баҳоси – 2 200 000 сўм.\n2. Косонсой тумани, Чорбоғ МФЙ ҳудудида жойлашган 1 700 кв.м.дан иборат ер майдони икки қаватли хусусий болалар боғчаси қуриш учун, бошланғич баҳоси – 2 142 000 сўм, сотилиш баҳоси – 2 200 000 сўм.\n3. Янгиқўрғон тумани, Зарибдор ҚФЙ, Ғалаба МФЙ ҳудудида жойлашган 200 кв.м.дан иборат ер майдони хўжалик ва қурилиш моллари дўкони қуриш учун, бошланғич баҳоси – 146 148 сўм, сотилиш баҳоси – 650 000 сўм.\n4. Янгиқўрғон тумани, Заркент ҚФЙ, Фурқат МФЙ ҳудудида жойлашган 300 кв.м.дан иборат ер майдони автомобилларга техник хизмат кўрсатиш шохобчаси қуриш учун, бошланғич баҳоси – 155 700 сўм, сотилиш баҳоси –510 000 сўм.\n5. Янгиқўрғон тумани, Шарқ юлдузи ҚФЙ, Нуравшон МФЙ ҳудудида жойлашган 1 000 кв.м.дан иборат ер майдони савдо ва маиший хизмат кўрсатиш шохобчаси қуриш учун, бошланғич баҳоси – 876 900 сўм, сотилиш баҳоси –950 000 сўм.\n6. Наманган тумани, Кайковус МФЙ ҳудудида жойлашган 350 кв.м.дан иборат ер майдони оталар чойхонаси ва умумий овқатланиш шохобчаси қуриш учун, бошланғич баҳоси – 250 600 сўм, сотилиш баҳоси – 500 000 сўм.\n7. Чуст шаҳри, Мустақиллик, МФЙ ҳудудида жойлашган 25 кв.м.дан иборат ер майдони савдо дўкони қуриш учун, бошланғич баҳоси – 26 775 сўм, сотилиш баҳоси – 26 775 сўм.\n8. Чуст шаҳри, Дузанда МФЙ, Муқимий кўчаси ҳудудида жойлашган 100 кв.м.дан иборат ер майдони икки қаватли маиший хизмат кўрсатиш шохобчаси қуриш учун, бошланғич баҳоси – 107 100 сўм, сотилиш баҳоси – 400 000 сўм.\n9. Чуст тумани, Шуркент ШФЙ, Ёрқишлоқ МФЙ ҳудудида жойлашган 1 000 кв.м.дан иборат ер майдони маиший хизмат кўрсатиш шохобчаси қуриш учун, бошланғич баҳоси – 1 071 000 сўм, сотилиш баҳоси – 1 100 000 сўм.\n10. Чуст шаҳри, Мустақиллик, МФЙ ҳудудида жойлашган 400 кв.м.дан иборат ер майдони чойхона биноси қуриш учун, бошланғич баҳоси – 428 400 сўм, сотилиш баҳоси –450 000 сўм.\n11. Чуст шаҳри, Мустақиллик МФЙ, Олмос кўчаси ҳудудида жойлашган 150 кв.м.дан иборат ер майдони маиший хизмат кўрсатиш шохобчаси қуриш учун, бошланғич баҳоси – 160 650 сўм, сотилиш баҳоси –400 000 сўм.\n12. Чуст шаҳри, Садача МФЙ ҳудудида жойлашган 80 кв.м.дан иборат ер майдони маиший хизмат кўрсатиш шохобчаси қуриш учун, бошланғич баҳоси – 85 680 сўм, сотилиш баҳоси –550 000 сўм.\n13. Мингбулоқ тумани, Толлик МФЙ ҳудудида жойлашган 350 кв.м.дан иборат ер майдони маиший хизмат кўрсатиш шохобчаси қуриш учун, бошланғич баҳоси – 106 523 сўм, сотилиш баҳоси – 170 000 сўм.\n14. Косонсой тумани, Чорбоғ аҳоли пункти ҳудудида жойлашган 400 кв.м.дан иборат ер майдони автомобилларга техник хизмат кўрсатиш шохобчаси ва автомойка қуриш учун, бошланғич баҳоси – 840 000 сўм, сотилиш баҳоси – 1 200 000 сўм.\n15. Косонсой тумани, Янгишаҳар МФЙ ҳудудида жойлашган 200 кв.м.дан иборат ер майдони омухта ем сотиш шохобчаси қуриш учун, бошланғич баҳоси – 1 250 000 сўм, сотилиш баҳоси – 2 000 000 сўм.\n16. Косонсой тумани, Янги йўл МФЙ ҳудудида жойлашган 25 кв.м.дан иборат ер майдони савдо дўкони қуриш учун, бошланғич баҳоси – 50 000 сўм, сотилиш баҳоси – 516 000 сўм.\n17. Косонсой тумани, Чиндавул МФЙ ҳудудида жойлашган 125 кв.м.дан иборат ер майдони савдо ва маиший хизмат кўрсатиш шохобчаси қуриш учун, бошланғич баҳоси – 100 000 сўм, сотилиш баҳоси – 516 000 сўм.\n18. Косонсой тумани, Озод МФЙ ҳудудида жойлашган 200 кв.м.дан иборат ер майдони савдо ва маиший хизмат кўрсатиш шохобчаси қуриш учун, бошланғич баҳоси – 450 000 сўм, сотилиш баҳоси – 600 000 сўм.\n19. Косонсой тумани, Гурмирон МФЙ ҳудудида жойлашган 600 кв.м.дан иборат ер майдони нон маҳсулотларини ишлаб чиқариш цехи қуриш учун, бошланғич баҳоси – 1 260 000 сўм, сотилиш баҳоси – 1 500 000 сўм.\n20. Косонсой тумани, Навбаҳор МФЙ ҳудудида жойлашган 1 200 кв.м.дан иборат ер майдони маҳалла хизмат маркази қуриш учун, бошланғич баҳоси – 1 500 000 сўм, сотилиш баҳоси – 2 000 000 сўм.


Шахмат бўйича собиқ жаҳон чемпиони Бобби Фишер Япония ҳукуматидан сиёсий бошпана сўради.\nФишер 13 июл куни Токио аэропортида Филиппинга учиб кетмоқчи бўлиб турганда қўлга олинган эди. Америка ҳукумати шахмат бўйича жаҳон чемпионига 1992 йилда қидирув эълон қилган эди. Фишер АҚШ ҳукуматининг Югославияга белгилаган чекловларига қарамай, бу мамлакатда Борис Спасский билан мусобақа ўтказганликда айбланмоқда.\nАгар Фишер АҚШга қайтарилса, у озодликдан маҳрум қилиниши ёки катта миқдорда жарима тўлашга ҳукм этилиши мумкин.


Ҳайвонни бичиш ва куйдириш | Azon.uz - Ахборот-таҳлилий портал\n14.09.2017 10:14 1239\nБаъзилар ҳайвонни бичишади ёки белги қўйиш учун куйдиришади, қулоғини қирқишади. Бу ишлар шаръан дурустми?\n“Раддул муҳтор”да келади: “Ҳайвонларни, ҳатто мушукни ҳам бичса бўлади. Аммо одамзотни бичиш ҳаромдир. Ҳайвонларда мубоҳлиги манфаат сабабидандир. Бу манфаат уни семиртириш ёки тишлашдан маън қилишда кўринади. Одамни бичишда гуноҳдан бошқа нарса йўқ”.\nҲайвонларни куйдириш ёки қиз гўдакларнинг қулоғини тешишнинг ҳеч боки йўқдир. Чунки Расулуллоҳ (соллаллоҳу алайҳи васаллам) замонларида ҳеч бир қаршиликсиз шундай қилишарди”.\nАгар куйдириш унга азоб бериш учун бўлса ҳаромдир. Юзига белги қўйилган эшакнинг олдидан ўта туриб Расулуллоҳ (соллаллоҳу алайҳи васаллам): “Аллоҳ унга белги қўйганни лаънатласин”, дедилар. Аммо ажратиш ва таниб олиш учун бўлса жоиздир. Қуртубий айтадилар: Расулуллоҳ (соллаллоҳу алайҳи васаллам) ҳайвонни олов билан азоблашдан истисно қилиб бунга рухсат бердилар. Муслимда Анас (р.а.)дан шундай ривоят бор: “Расулуллоҳ (соллаллоҳу алайҳи васаллам) қўлларида белги қўйгич бор эди. У билан садақа, ғанимат ва бошқа сабаблар билан келган туяларга белги қўярдилар.” Шунда ҳамма молни фарқлаб олинар, ундаги ҳаққи адо этилар ва бошқа томонга ўтиб кетмасди. Белгини юзга қўйиш шарафли бўлгани учун жоизмас. Чунки у ҳусн ва чирой ўрнидир.\n16:14 13.06.2018 2694


БМТ Бош котиби Бан Ки Мун дунё раҳбарларини “соғлом ақл, муроса ва қатъийлик” кўрсатишга чақирди.\nИқлим ўзгаришнинг олдини олишга бағишлаб БМТ хомийлигида Дания пойтахти Копенҳаген шаҳрида ўтаётган саммитда сўзлаган АҚШ президенти Барак Обама агар анжуманда келишувга эришилмаса, ҳеч бир давлат хоҳлаган нарсасига тўлиқ эришолмаслигини айтди.\nУ сўзига қўшимча қилиб, саммит қандай якунланишидан қатъий назар АҚШ ўз мажбуриятларини бажариши ва иқлим ўзгаришининг олдини олишга қаратилган чоралар кўришни давом эттиришини билдирди.\n- Биз ваъдаларимиз қандай бажарилаётганини назорат қилиш механизмига эга бўлишимиз ва шаффоф тарзда маълумотлар алмашишимиз керак. Бу чоралар мажбурий ва мамлакат суверенлигига зид бўлмаслиги лозим. Бу чоралар келишув ишончлилиги ва биз ўз мажбуриятларимизни бажаришимизни таъминлаши керак. Ҳисоб бериш бўлмаса, ҳар қандай шартнома қоғоздаги қуруқ сўз бўлиб қолаверади, - деди АҚШ раҳбари.\nБу сўзлар асосан Хитойга тегишли экани айтилмоқда. Боиси Ғарб давлатлари Хитой ҳукуматини мамлакатда қанча миқдорда зарарли газлар атмосферага чиқараётганини мустақил назорат қилиш йўлидаги БМТ уринишига тўсқинлик қилаётгани ва ўзи ҳисобот тайёрлаб уни ўзи тасдиқлашга уринаётганликда айбламоқда.\nОбамадан бир неча дақиқа олдин сўзлаган Хитой Бош вазири Вен Жиабао ўз мамлакати зарарли газлар миқдорини кўнгилли равишда камайтиришини ваъда қилди. Айни пайтда Хитой халқаро миқёсда фаол маълумот алмашиш ва ҳамкорлик қилиш истагини билдирди.\nИқлим ўзгаришнинг олдини олишга бағишлаб Копенҳаген шаҳрида ўтказилаётган саммитда 100дан ортиқ давлат раҳбарлари ва ҳукумат бошлиқлари иштирок этмоқда.\nЙиғилишда чиқиш қилган БМТ Бош котиби Бан Ки Мун дунё раҳбарларини “соғлом ақл, муроса ва қатъийлик” кўрсатишга чақирди.\nҲиндистон Бош вазири Манмохан Сингҳ саммит ўз мақсадига ета олмаслиги мумкинлигини айтди ва 2010 йилда музокараларни тугатишга чақирди.\nҲозирда Европа Иттифоқига раислик қилаётган Швеция Бош вазири Фредрик Рейнфелдт бир оз олдин саммит ҳақида мухбирларга буларни айтди.\n- Иқлим ўзгариши муаммосини ҳал қилиш борасида билдирилаётган фикр ва қарашлар бир-биридан кескин фарқли. Бир фикрга келиш учун биз анжуманнинг сўнгги дақиқасигача бор имкониятни ишга соламиз, - деди Швеция Бош вазири.\n18 декабр куни Копенҳаген шаҳрига келган АҚШ президенти Барак Обама Британия, Франция, Германия, Ҳиндистон, Бразилия ва бошқа йирик давлатлар раҳбарлари билан олдиндан режаланмаган учрашув ўтказди.\nМулоқот чоғида глобал иқлим исишининг олдини олиш учун атмосферага чиқарилаётган зарарли газлар миқдорини камайтириш, бу борада ривожланаётган давлатларга молиявий ёрдам кўрсатиш ва бошқа муҳим масалалар муҳокама этилди.


Kutubxona - Shodiyor Hazrat Ismat. Savrgacha yetmagan sabr (hikoya) / Kiril\nSiz shu sahifadasiz: Shodiyor Hazrat Ismat. Savrgacha yetmagan sabr (hikoya) / Kiril\nАсар номи Савргача етмаган сабр (ҳикоя)\nСавргача етмаган сабр (ҳикоя)\nУнинг мактабидан кайфияти кўтарилиб келди. Димоғи чоғ. Ким қанча оналарнинг орасида қизининг номини тутиб мақташларидан ҳузур қилиб ўтирди.\n«Дилрабо яхши қиз. Ҳамма дарслардан ўзлаштириши тузук.Талантини янада ривожлантириш керак. Шеър ёзади. Бундай истеъдодларни асраб-авайлаш зарур.»\nСинф раҳбарининг бу гаплари қулоғидан кетмасди.Санам қизидан фахрланди. Лекин қизига бу ҳақда ҳеч нарса демади. Демаса-да, Дилрабонинг ҳамма гапдан хабари бор эди. У ҳам сир бой бермасдан индамай юраверарди. Онаси унга далда берди:\n-Балли қизим,кўп яша. Отанг бечоранинг ҳам руҳлари шод бўлади. Ҳали катта бўлсанг, бу кунларни кўрмагандек бўлиб кетамиз. Мана амакиларинг, тоғаларинг бор, ёрдам беришади. Фақатгина сен ўқигин, одамни шарманда қилмагин...\nДилрабо онасининг гапларидан таъсирланди. Айтганидек ўқиди. Жўшиб шеърлар ёзди. Ёзган шеърларини мактабнинг катта-кичик анжуманларида ўқиб берарди. Қўшиқ айтарди. Рақсга тушарди. Хуллас, бу қиз оғизга тушди.\nКимдир ҳавас қилса, яна кимдир унга ҳасад билан қарар эди. Мактабни ҳам битирди.\nАмакиси уни азим шаҳарга опкелди. Келишидан мақсад шуки, Дилрабо ўқишга кириши керак. Улар баҳайбат бинолар орасида жойлашган бир даргоҳга келиб, тегишли ҳужжатларни топширишди. Бўлажак имтиҳонга тайёргарлик кўриляпти. Туну кун ўқиш билан машғул бўлди.\nБор-йўғи учта фандан имтиҳон бўлди. Қиз бир амаллаб ўтди. Айниқса, сўнгги имтиҳонда жамалак тақилган сочларини силкиллатиб айтган шеърига домла маҳлиё бўлди.\nҲамма жавобни эшитадиган куни келиб, баҳайбат бинолар орасидаги даргоҳ фоесига илинган имтиҳон натижаларини кўришди. Биров хурсанд эдики, севинчи ичига сиғмасди. Яна бирови эса хафа, дунё кўзига қоронғу, ғамгин.\nҲар икки тоифа ҳам ўзини қўярга жой топа олмасди.\nДилрабо ҳам талабалар сафида экан. Амакиси билан у хурсанд бўлиб, деканатга келишди. Сўнг у ердан умумётоқхонага қараб йўл олди.\nУ ерда ўрта яшар бир аёл билан учрашди. Амакиси Дилрабонинг ёлғиз қиз эканлигини, отаси оламдан ўтганлиги-ю, қишлоқда онаси билан укаси борлигини айтди.\n-Яхшироқ қизлар билан ҳамхона бўлса, опа, - деди амакиси. – Кейин ўзингиз ҳам кўз-қулоқ бўлиб турсангиз. Ҳали онаси ҳам келади. Танишиб оласизлар. Қариндошдай бўлиб кетамиз.\n-Хавотир олманг, ука, - деди ётоқхона мудири. – Бу ерда ёмон одамлар йўқ. Ҳаммаси яхши.\nБинога кириб-чиқиш қатъий назорат қилинади. Бегоналар қўйилмайди. Айниқса, мана бундай қоракўз қизлар ҳақида янаям қайғурамиз. Ҳарҳолда, мусофир юрт. Бирон кори-ҳол рўй бермасин деймиз. Ҳозир бу қизимизни ҳам жойлаштирамиз.\n-Ҳа, опа, сизга раҳмат. Кўпнинг ғамини еркансиз. Тушунадиган инсон экансиз. Ҳали биз томонларга ҳам борасиз. Меҳмон қиламиз. Яхшилигингизни унутмаймиз, - деди амакиси.\n-Эй, ука бу яхшилик эмас, менинг вазифам шу. Бурчим бу, укажон, - деди мудира.\n-Мана Нафиса, Шоира деган бухоролик қизларнинг олдида жой бор экан. Ана шу ерда тура қолсин. Яхши, сариштагина, одобли қизлар.\n-Майли, сиз нима десангиз шу, - деди амакиси. – Иккинчи қаватда туришади. Мана бир калит. Ҳозир мен бориб жойлаштириб келай. Кейин сиз ҳам бир танишиб кетасиз. Ҳозир шу ерда ўтира туринг. Қани, туринг қизим. Кетдик, сизга хонангизни кўрсатиб келай-чи.\nУлар бирин-кетин бўлиб тепага чиқиб кетишди. Мудира қўлидаги юкларни чеккага қўйди-да, қўлидаги калит билан хонани очди.\n-Қани, марҳамат, киринг қизим, - деди у. – Мана шу хона сизники бўлди. Ҳали ўқиш бошланишидан олдинроқ опаларингиз ҳам келишади. Ортиқча нарсаларингизни шу ерга қўйиб кетинг. Сиз шу ўтиринг. Энди мен бу ерга амакингизни ҳам жўнатаман. Бир кўрсинлар-чи?\nШундай деди-ю, мудира хонадан чиқиб кетди. Бироздан сўнг амакиси келди. Хонанинг у ёқ-бу ёғига қараган бўлди. Маъқул топди. Бироз ўтириб иккаласи ҳам пастга тушди. Мудиранинг олдида одам гавжум эди. Бир амаллаб хайрлашди.\nДилрабо бегона шаҳарда, бегона одамларнинг даврасида қолди. Унга ҳамма нарсалар ғалати ва ажабтовур туюларди. Одамлар ҳам худди шундай – ғаройиб бўлиб туюлар эди. Гўёки вақт ҳам тез ўтаётгандек эди.\nНасиҳатларга амал қилиб ўқиди. Тинмай китоб ёдлади. Назарияларни ва бошқа турли хил далилу саналарни, воқеа, жойларни ёд олди. Аълочи эди.\nЎз ишида ҳам, жамоат ишларида ҳам шахсий намуна кўрсатиб юрарди. Унга турли хил мақтовлар айтилди. Совғалар бериларди.\nКатта-кичик анжуманларда унга сўз бериладиган бўлди. У ҳам минбардан туриб давранинг мавқеига қараб сўзларди. Ҳамда сўнги сўз ўрнида бир шеър айтардики, мажлис аҳли ўрнидан туриб қарсак чаларди. Уни олқишларди. Дилрабо давраларнинг ҳадиси ола бошлаётганди.\nУ илм даргоҳида сўнги курсларда ўқиб юрган кезлари эди. Бир куни факултет ёшкамолларининг раҳбари уни ҳузурига чорлади.\n-Дилрабо синглим, - дея гап бошлади ёшкамол раҳбар. – Мана бу кишининг исми – Тошқин Ташакур бўлади. «Ёш камол « газетасидан -сураткаш. Раҳбарият топшириғига биноан сиз ҳақингизда материал қилиши керак экан. Шеърларингиз билан расмингиз берсангиз.\n-Йўқ, расм шарт эмас, - деди Тошқин Ташаккур. – Ўзим гаплашиб, сўнг мавзуга мос қилиб расмга оламиз.\n-Балки шарт эмасдир. Мендан бошқалар ҳам бор-ку! – дейди Дилрабо.\n-Асло, мумкин эмас, - деди Тошқин Ташаккур ҳаяжонланиб. – Сиздай талантли, юксак дидли, оташқалб, ўтнафас қаҳрамонларни элу юртга танитиш биздек заҳматкашларнинг зиммасида эканлигини унутманг, синглим.\n-Ҳа, тўғри айтасиз, ака, - дея жўр бўлади ёшкамол раҳбар. – Сизнинг қилаётган ишингизни кўпчилик сезмайди.\nДилрабонинг шеърларидан беш-олтитаси саралаб олинди. Сўнг ўзини ҳам қўлида атиргул ушлаган алфозда, мажнунтол тагида ўйчан ҳолда турли хил кўринишларда суратга олишди. Тез орада «Ёш камол» газетасида «Кўнглим ардоғи» деган туркум шеърлари ва расми ёнида эса қисқагина таржимаи ҳоли босилиб чиқди. Унинг иззати ортди. Дилрабо одамгарчилик юзасидан Тошқин Ташаккурга раҳмат айтди.\nТошқин Ташаккур Дилрабонинг шеърлари ва расмини бошқа газета-ю журналларда ҳам нашр эттирди. Ораларида дўстлик ришталари пайдо бўлди. Бири ака, бири сингил бўлди. Нима бўлганда ҳам Дилрабо сураткашдан мамнун эди. У омадидан сархуш эди.\nАмакиси ва онасига ҳам Тошқин Ташаккурни таништирди. Иккаласи ҳам сураткаш ижодкорнинг дуои жонини қилиб мақташди.\nЭнди у ёш шоира сифатида Тошқин Ташаккур билан боғча, мактаб ва бундайроқ билим юртларида шеърхонлик кечалари ўтказиб юрарди. Кеча иштирокчиларига Дилрабор шеърларидан ўқиб берар, саволларига жавоб айтарди. Охирида бир гуруҳ бўлиб, ўртада Дилрабо эсдалик учун суратга ҳам тушишарди. Кейин ҳаммаси бир олам таассурот билан уй-уйларига кетишарди. Кунлар шу зайлда ўтаётган эди.\nОнаси совчиларга розилик берди. Ҳарна, кўз ўнгида катта бўлди. Бунинг устига бегона ҳам эмас. Опасининг ўғли. Ўқиган. Архитектор. Нон ушатиб, белгили қилиб кетишди. Бўлажак келин ҳам, куёв ҳам бир-бирини яхши танийди. Ёшлигидан бирга катта бўлишган.\nХабарни эшитган Дилрабо ўзини қўярга жой топа олмай қолди. Куёв ўзини, ижодини, санъатини, шеъриятини тушунмайди, дея куйинди. Онасидан хафа бўлди. Ўзи кўзлаган манзилган анови куёв билан боришни истамаётганди. Таътил беришди. Ёзги таътил. Худди мана шу дамда катта тўйлари бўлди. Дилрабонинг дийдиёларига қулоқ ҳам солишмади. Ота-боболаримиздан қолган удум шу. Қиз бола палаҳмон тоши. Тушган жойида қимир этмасдан тек туриш керак. Ҳеч қачон она ҳам боласига ёмонликни раво кўрадими?\nМана шундай таҳдиду тасалли билан уни овутишди. Асқар ҳам қора қозонини алоҳида қилиб олди. Эрталаб ишга боради, кечга уйга келади. Дилрабо уни кузатиб қўяди, кутиб олади. Овқатини пишириб, устини ювади. Дурустгина янги оила қурилди.\nДилрабо ўқишга жўнади. Дугоналарини тўйга айтолмаганидан узр сўради. Одатдагидек, ўқишга қатнаб, шеър ёзиб юрган кунларининг бирида сураткаш мухбир Тошқин Ташаккурга дуч келди.\n-Сизга иш топдим, синглим, - деди у шошиб. – Ярим ставка. Ярим кун ўқиб, ундан кейин ишлайсиз. Ҳарна, уйдагиларга ёрдам, кейин ижод аҳлининг суҳбатидан баҳраманд бўласиз. Кўнглингиздагидек иш. Директори билан шахсан гаплашганман. Бу ёғини сўрасангиз у киши ҳам сизни биларкан. Анчадан бери кутиб ўтирибди.\n-Мен-ку майли дейман, лекин уйдагилар нима деркин, - дея тусмоллади Дилрабо. – Улар рози бўлармикан?\n-Э, шуни ҳам ўйлаб ўтирасизми. Кўп одам у ерга ишга кирсам қанийди, деб орзу қилади. Сиз ноз қиляпсиз. Амакингиз билан онангизга ўзим тушунтириб қўяман, - деди ёлғондакам дўқ қилиб Тошқин Ташаккур. – Улар ҳар куни овозингизни эшитиб ўтиради, синглим. Карнай сизнинг шеърларингиз билан ширин бўлади. Қолганига биз қарздормиз.\n-Тошқин ака, мен шу ёзда турмушга чиқдим. Эрим қишлоқда қурувчи бўлиб ишлайди. Бир оғиз ундан рухсат сўрашим зарур, - деди қиз ийманиб.\n-Бундан ҳам хавотир олманг. Қурувчи куёв болани ҳам шу ердан бирор иш топиб жойлаштирамиз. Оғайниларимиз бор, Худога шукр.\nЭртасига улар директорнинг қабулига келишди. Тумонот одам, ҳамма директорни табриклашга ошиққан. Тошқин Ташаккур сўраб билсаки, директор ишхонаси ҳисобидан ҳаж сафарига бориб келибди. Одамлар ариб, қабулхона ҳоли бўлгач, Тошқин Ташаккур секингина эшикни очиб:\n-Мумкинми, тақсир, - деди.\n-Келинг ука, келинг, - деди ичкаридан овоз эшитилди. – Сўраб ўтирасизми?\nИккаласи хонанининг ўртасида қучоқлашишди. Дилрабо ҳам хонага кирди. Меҳмон – ҳожи – директор жанобларининг ўзи тўрдаги курсига ястаниб ётди-да, уларга жой кўрсатди.\n-Зиёратлар қабул бўлсин, Анор ака, - деди Тошқин Ташаккур. – Анча очилибсиз.\n-Раҳмат ука, - деди директор. – Ҳавоси иссиқ экан. Анча азоб едим.\n-Анор ака, бир гурунгда ёш, истеъдодли, ерга урса осмонга осмонга сапчийдиган ёш кадрлар керак деб эдингиз, - деди Тошқин Ташаккур. – Шунга мувофиқ мана Дилрабо Содиқ деган шоира синглимизни...\n-Ҳа, тушундим, - деди – ҳожи – директор. – Эсимда, қизимизни яхши биламан, матбуотда шеърларини ўқиганман. Бўпти, аризасини ёзсин, ишга оламиз.\nРасмий жараёнлар ҳаммаси тугади. Кечки нонуштани Тошқин Ташаккур уюштирди. Дастурхон атрофида Анор билан Дилрабо нималарнидир гаплашиб ўтирган чоғи Тошқин уларни суратга олиб қўйди. Бу тарих учун, ҳали сиздек буюклар бизга кўп керак бўлади, деди у. Ҳожи – директор бир-икки қадаҳ ичганидан сўнг янги ходимасига насиҳат қила бошлади:\n-Мана мен бу даргоҳда қирқ йилдан ортиқ ишладим. То директор бўлгунимча кўп жойларни кўрдим. Жанрларни пухта ўрганиш керак. Интизом биринчи навбатда бўлиши керак. Сўнг атрофдаги ҳамкасбларга хушмуомила бўлиш, иш қуролларини тоза ва доимо ишга шай аҳволда тутиш зарур...\nАёл – оламнинг гултожи. Ҳаммамиз уни асрашимиз керак. Кимки заифаларни ҳурмат қилмас экан, унинг бу ҳаётда яшашга ҳаққи йўқ. Бизга устозларимиз шуни ўргатишган.\nСиз эса синглим, ижодни гуллатаверинг. Умидимиз сиздек ёш талантлардан. Ҳали сиз эришадиган муваффақият ва ютуқлар ҳеч кимнинг тушига ҳам кирмаган. Сиздек ёш истеъдодлар билан бирга ишлаётганимдан, ҳамнафас эканлигимдан ўзимни бахтиёр сезаман.\nРаҳмат, сизга ўртоқ Тошқин Ташаккур. Сиз мени яна бир олижаноб ва дилбар инсон билан таништирдингиз. Бизлар энди бир умрлик дўстмиз...\nҲожи – директор даврада яйраб ўтирди. У Тошқин билан яна анчагина шишаларни бўшатишди. Орада Дилрабо шеърларини айтиб турди.\nУлар алламаҳалгача ўтиришди. Дилрабонинг қистови билан директор ва сураткаш мухбир бир амаллаб ўрнидан туришди. Директорнинг машинасида биринчи бўлиб Дилрабони умумётоқхонага кузатишди. Сўнг сураткашни, кейин эса директорни уйига элтди.\nЭртаси куннинг ўзидаёқ радиостантсиядан Дилрабо шеърларини ўқиб чиқди. Ҳамма уни қутлади. Ҳаттоки, директор уни ёнига чорлаб мақтади. Ва айтдики, қизим энди турли хил мавзуларда шеър ёзинг. Айниқса, танқидни кучайтиринг. Бу нарса ҳозирги кунда бизга жудаям зарур.\nДиректор бир куни ҳаммани йиғиб танқид қилди:\n-Ҳамма ишламай қўйган. Ким нима қилганини дарров унут бўлади. Бўлим мудирлари ходимларининг нима иш билан шуғулланаётганини билмайди. Эфирга ҳар нарса бериляпти. Мужрим Обид билан Хўжа Аҳрор Валининг ғазаллари берилади. Лекин Пўлат Мўминнинг ғазали берилмайди. Негаки, таниш-билишчилик, маҳаллийчилик. Ўлжас Сулаймон билан Йўлдош Сулаймоннинг достонлари ҳар доим кетади. Бироқ фондимизда сақланаётган Навоий, Бобур, Огаҳийнинг достонлари берилмайди.\nҚанчалаб ижодкорларнинг ўлик ёки тирик эканлигини ҳеч ким билмайди. Кўзларингни очинглар. Мана яқинда Мухтор деган мухбиримиз бир хўжаликда уч юзта техник борлигини ёзибди. Шарбат дейди, тезакдан бўлган шарбат қанақа бўларди. Одамнинг иштаҳаси бўғилади. Ишимизни қайтадан кўриб чиқишимиз керак...\nДилрабо шу тахлит бу даргоҳда тўрт йил ишлади. Эрини ҳам қишлоқдан опкелди. Тошқин Ташаккур директор – Анорга айтиб, уни қурувчилик бригадасига прораб қилиб ишга жойлаштирди.\nАнор ёш ижодкорларга ғамхўрлик қилиб, Дилрабога шаҳар четидаги ҳовлисини берди. Анор ёш шоиранинг оилавий шароитини ўйлаб, мансабларини ҳам секин-секин кўтарди. Қаватига олди. Шоира ҳам унга суянди. Орада самимий дўстлик пайдо бўлди. Ундан сўнг узунқулоқ гаплар ҳам юзага келиб, куёв бола – Асқар шоира хотинини икки қизи билан ташлаб кетди. Кейинроқ эса Анорни ҳам хотини уйдан қувиб юборди. Радиостантсияда катта тўполон бўлди. Анорни хотини ер билан битта қилиб сўкди:\n-Ўлинг, одам бўлмасдан. Қизингиз тенгилар билан ҳам донлашасизми? Садқаи ҳожи деган ном кетинг-э. Ўша сатанг шеърчи, манжалақини топсам бутини йиртиб ташлайман. Яна унга бошпана берганингизга ўлайми? Ҳозир уни ўша жойдан ҳам чиқариб юбораман. Менинг, акаларимнинг, отамнинг хизматлари ҳали сизни кўр қилади. Бу кунингиздан ўлганингиз яхши эди.\nАнорнинг хотини дийдиё қилди. Ишхонани бошига кўтарди. Ҳамма томошабин бўлиб турди. Тошқин Ташаккур Дилрабони унинг кўзидан яширди. Ҳатто, Анорнинг ҳовлисидан ҳам нарсаларини олиб, яқин ўртоғининг далаҳовлисига элтди.\nАнор кўчада қолди. Аввалги давра, маишат ортда қолди. Кўчада ўтаётганида танишлар ҳам юзини терс буриб кетади. Дилрабо ҳам Анор ҳам ўша даргоҳдан кетишди. Анор нафақага чиқди. Унга алам қиларди. Биров қаёққа боряпсан, нима қиляпсан ҳам деб сўрамади. Қирқ йилдан зиёд шу ерда ишлаганини ҳеч ким эсламади. Болалари ҳам эътибор бермади. Онаси-ку умуман кўришни истамасди.\nШунча йиққан обрў-эътибор қаёқда қолди?\nЯшаб ўтилган умр-чи?\nҲамма қилган тоат – ибодатлари бир пул бўлди. Ёш ижодкорларга ғамхўрлик қилиш унга арзонга тушмади. Ўйлай-ўйлай кундан кунга қорайиб бораверди. Охири йиқилди. Беморхонага элтишди. Юрак хуружи. Тана дам олиш керак, дейишди. Организм ниҳоятда чарчаган экан.\nЯна палатасига Тошқин Ташаккур кириб келди. Яхши-яхши гаплардан айтиб Анорнинг кўнглини кўтарди:\n— Ҳақиқат барибир қарор топади. Ғаламислар ҳали жазосини олиб, қонга беланади.\nАнорнинг хотин ва болалари уни кўргали ҳам келишмади. Одам юборса ҳам барибир фойдаси бўлмади.\nАнорга шифохонадан жавоб беришди. Борадиган жойи номаълум. Секингина «Ёш камол» газетасига келиб, пастдан Тошқин Ташаккурни чорлади. Иккаласи оддий ошхонада ўтириб, тамадди қилишди. Анор йиғлади. Дардини айтди. Сураткаш мухбир бирданига чорасини топди. Ишхонаси билан хайрлашди-да, Анорни машинасига ўтиргизиб, йўлга тушди.\nЙўл-йўлакай об-ҳаво, нарху наводан гаплашиб кетишди. Машина каттакон дарвоза олдида тўхтади. Ичкаридан Дилрабо чиқди. Уйга таклиф қилди. Дастурхон ёзилди. Овқат ейилиб, чой ичилди. Хуллас, бир талай гап-сўз, тахмину тусмоллардан сўнг Анор шу ерда қолди...\nДилрабо шеърларини ёзиб, яқин мактабда дарс берарди.\nАнор эса ҳовлидаги молу қўйларга, томорқага қараб юрарди...\n"http://www.kutubxona.com/wiki/index.php?title=Shodiyor_Hazrat_Ismat._Savrgacha_yetmagan_sabr_(hikoya)_/_Kiril&oldid=13861" dan olindi


Россия элчиси Ўзбекистонда рус тилига расмий мақом берилиши юзасидан ўз мулоҳазасини билдирди\nРоссиянинг Ўзбекистондаги элчиси Владимир Тюрденев\nРоссиянинг Тошкентдаги элчиси Владимир Тюрденев Ўзбекистонда рус тилига миллатлараро мулоқот тили мақоми берилиши учун жамият пишиб-етилиши керак, деган фикрда. Бу мулоҳазани россиялик дипломат куни кеча Тошкентда ўтказилган матбуот анжумани чоғида билдирган.\n“Бу масала бўйича бир нарса дейиш қийин. Ахир бу каби масалалар жамиятда янги бўлиниш ҳадлари пайдо бўлишига олиб келмаслиги керак. Биласизми, барибир, бунинг учун жамият пишиб етилиши керакка ўхшайди. Айниқса ҳозирги вазиятда”, дея иқтибос келтирган элчи В. Тюрденев сўзларидан Podrobno.uz нашри.\nЎз сўзида Россия элчиси Ўзбекистонда рус тилини ўрганишга қизиқиш тобора ошиб бораётганини қайд этган. Бу жиҳатдан, Тюрденевга кўра, жорий йилда рус тилида таълим олиш сифатини яхшилашга қаратилган “Класс” лойиҳасининг ишга туширилгани жуда вақтида амалга оширилган иш бўлган. Мазкур лойиҳа миллиардер Алишер Усмоновнинг молиявий кўмаги билан Россия Федерацияси Маориф вазирлиги ва Ўзбекистон Халқ таълими вазирлиги ҳамкорлигида амалга оширилмоқда.\nЎзбекистонда рус тилига миллатлараро мулоқот тили мақомини бериш масаласи президент Шавкат Мирзиёев ҳокимият тепасига келганидан бери кўтарила бошлаган. Хусусан, 2019 йили Россия Ташқи ишлар вазири Сергей Лавровнинг Ўзбекистонга расмий ташрифи арафасида 20 га яқин ўзбекистонлик русийзабон зиëли рус тилига расмий мақом бериш таклифи билан чиққан эди. Таклиф жамоатчилик орасида салбий қаршилангани ортидан улардан айримлари ўз имзосини қайтариб олган.\nЖорий йилнинг 14 майида ҳам Россия Ташқи ишлар вазирлиги расмий вакилининг Ўзбекистондаги рус тили мақоми борасида баёнот билан чиққани интернетнинг ўзбек сегментида қизғин баҳс-мунозара мавзусига айланган.\nЎшанда Россия ТИВ расмий вакили Мария Захарова Ўзбекистонда ўзбек тилида иш юритмаган давлат мансабдорини жаримага тортиш кўзда тутилган қонун лойиҳасини танқид ҳақидаги саволга қуйидагича жавоб берган эди:\n"Биз мазкур қонун лойиҳаси юзасидан матбуотда бошланган баҳс-мунозараларга эътибор қаратдик. Шундай тасаввур пайдо бўладики, қонун лойиҳаси тарафдорлари озчиликни ташкил қилмоқда. Кўпчилик шарҳлар рус тилининг расмий доирада тўлиқ равишда қўлланилиши тарафдорлари кўп эканидан гувоҳлик бермоқда. Бу икки томонлама муносабатларнинг тарихий ва замонавий руҳига мос келади. Энг муҳими бу Ўзбекистон фуқароларининг манфаатига ҳам мос келади”, деган Захарова хоним.\nРоссия ТИВ расмийсининг мазкур баёноти ўша пайтда айрим ўзбек депутатлари томонидан “Ўзбекистоннинг ички ишига аралашиш” дея талқин қилинган.


Урганч шаҳри ва Урганч туманида транспорт воситалари «AVTO TRANS SER» МЧЖ томонидан техник кўрикдан ўтказилмоқда. Ушбу корхона таъсисчиларидан камида бир нафари Ички ишлар вазирлиги Йўл ҳаракати хавфсизлиги бошқармаси мансабдор шахсига алоқадор бўлиши мумкин.\n1 январдан Хоразмда транспорт воситаларини техник кўрикдан ўтказиш тадбиркорлик субъектларига топширилди. Натижада мажбурий техник кўрикдан ўтказиш учун тўланадиган пул миқдори қарийб уч баробар ошган.\n2017 йил 22 декабрда Вазирлар Маҳкамасининг «Транспорт воситаларини мажбурий техник кўрикдан ўтказиш тартибини такомиллаштиришга доир қўшимча чора-тадбирлар тўғрисида»ги 1010-сонли қарори қабул қилинганди.\nҚарорнинг 2-бандига кўра, 2021 йил 1 январдан бошлаб жисмоний шахсларга тегишли енгил автотранспорт воситалари тадбиркорлик субъектлари – юридик шахслар томонидан мажбурий техник кўрикдан ўтказилиши белгиланган.\nҚарор ижросини таъминлаш мақсадида 2021 йил 1 январдан Хоразм вилоятининг барча шаҳар ва туманларида ЙҲХБ органлари томонидан транспорт воситаларини техник кўрикдан ўтказиш тўхтатилди. Ҳайдовчиларга эса техник кўрик фақат тадбиркорлик субъектлари томонидан ўтказилиши ҳақида кўрсатма берилмоқда. Хоразм вилояти ЙҲХБ техник назорат бўлими берган маълумотга кўра, бу ҳақда вазирликнинг ички буйруғи бор.\nБу қандай оқибатларга олиб келди?\nБиринчи навбатда техник кўрикдан ўтиш нархи кескин ошди. Мисол учун, қонунчиликда ДЙҲХХ (Давлат йўл ҳаракати хавфсизлиги хизмати) органлари томонидан техник кўрик хизмати учун олинадиган қиймат 22,3 минг сўм қилиб белгиланган. Хоразм вилоятидаги тадбиркорлик субъектлари эса техник кўрикдан ўтказиш қийматини 60-65 минг сўм миқдорида белгилаган, яъни нарх қарийб 3 баробар ошди.\nТехник кўрикдан ўтказиш фақат тадбиркорлик субъектларига юклатилганми?\nЙўқ. Вазирлар Маҳкамасининг 2003 йил 31 январдаги 54-сонли қарори билан қабул қилинган «Транспорт воситаларини мажбурий техник кўрикдан ўтказиш тартиби тўғрисидаги низом»нинг 2-бандида ҳайдовчилар техник кўрикдан 3та жойда ўтиши мумкинлиги белгиланган.\nБу Низом ўз кучини йўқотмаган ва ҳозир ҳам амалда. У ДЙҲХХ органларида ҳам техник кўрикдан ўтиш мумкинлигини, ҳайдовчиларда танлаш имконияти борлигини кўрсатмоқда.\nИнтернетдаги очиқ манбалардан «AVTO TRANS SER» МЧЖ тўғрисида маълумот олишга уриниб кўрдик. Маълум бўлишича, корхона 2018 йилда давлат рўйхатидан ўтказилган, техник синовлар ва таҳлиллар фаолияти билан шуғулланади. Устав фонди миқдори 18,3 млн сўмни ташкил қилади.\nФирманинг уч нафар таъсисчиси бор:\n1. Рўзметова Феруза Бахтияровна – устав фондидаги улуши 34 фоиз;\n2. Шерлиев Адилбек Атабекович – устав фондидаги улуши 33 фоиз;\n3. Бабажанов Алишер Камилжанович – устав фондидаги улуши 33 фоиз.\nKun.uz тўплаган норасмий маълумотларга кўра, таъсисчилар рўйхатидан ўрин олган Шерлиев Адилбек Атабекович ИИВ ЙҲХХБнинг Имтиҳон ва рўйхатга олиш бўлими бошлиғи лавозимида ишловчи подполковник Шерлиев Муродбек Атабековичнинг яқин қариндоши, аниқроғи акаси ҳисобланади. Таъсисчилардан қолган 2 нафари ҳам мансабдорнинг қариндоши бўлиши мумкинлигини Kun.uz манбалари орқали аниқлашнинг имкони бўлмади.\nЎзини «AVTO TRANS SER» МЧЖ таъсисчилардан бири Рўзметова Ферузанинг эри ва шу корхона солиқ маслаҳатчиси деб таништирган Умид Сафаровдан изоҳ олдик.\n«AVTO TRANS SER» МЧЖ 2019 йилдан бери техник кўрик хизматини кўрсатиб келмоқда. Албатта тадбиркор сифатида ўз харажатларимиз бор: солиқлар, ишчиларнинг маоши, янги ускуналарни сотиб олиш ва ҳоказо. Техник кўрик нархини шулардан келиб чиққан ҳолда 65 минг сўм қилиб белгилаганмиз. Бошқа вилоятлар билан таққослаб кўринг, бизники анча арзон.\nТурмуш ўртоғим Феруза Рўзметованинг подполковник Муродбек Шерлиев билан қариндошлиги йўқ. Адилбек Шерлиев ҳақида маълумотга эга эмасман, уни анчадан бери кўрмаганман», деди у.\nЙҲХБ органлари нима учун техник кўрикдан ўтказишни тўхтатиб қўйгани, қонун бўйича уларда ҳам бундай ҳуқуқ борлиги, бу ҳайдовчилар учун анча арзон ва қулай бўлиши, бундан ташқари, ДЙҲХХ юқори лавозимидаги шахсига алоқадор бўлган корхонанинг техник кўрикка жалб қилинишини қандай тушуниш мумкинлиги, бу манфаатлар тўқнашувига олиб келиши мумкинлиги ҳақидаги саволларни Хоразм вилояти ЙҲХБ мансабдор шахсларига бермоқчи эдик. Аммо барча уринишлар бесамар бўлди.


Қирғизистон чегарасини тожикистонликлар учун “вақтинча” ёпди\n19 май 2022, Тошкент вақти: 04:23\nҚирғизистоннинг асосий халқаро аэропортида қўшни Тожикистондан учиб келган ўнлаб тожикистонлик мамлакатга киритилмади.\n25 май куни кечқурун 177 нафар Тожикистон фуқароси “Somon Air” учоғида Бишкекка учиб келган. Аммо Қирғизистон Чегара хизмати тожикистонлик фуқаролар учун чегара “вақтинча” ёпилганини айтиб, уларни мамлакатга киритмаган. Натижада учоқ 26 май куни эрталаб йўловчилари билан Душанбега қайтиб кетган.\n177 тожикистонлик орта қайтишдан олдин тўрт соат давомида аэропортда кутишга мажбур бўлган. Учоқ бортида учиб келган 9 нафар бошқа давлат фуқароси Қирғизистонга киритилган.\nТожикистон Ташқи ишлар вазирлиги матбуот хизмати Озодликка вазирлик Қирғизистондан Душанбе – Бишкек рейси қабул қилинмаслиги тўғрисида ҳеч қандай маълумот олмаганини билдирди.\nТожикистоннинг Бишкекдаги консули Абубакр Шодиев Қирғизистон ҳукумати билан музокаралар орқали муаммони ҳал қилишга ҳаракат қилгани, аммо унга “Somon Air” учоғи Тожикистонга қайтиши кераклигини айтишганини сўзлаб берди.\nХабарларга кўра, Россиянинг турли шаҳарларидан учиб келган ёки транзитда бўлган 100 га яқин тожикистонлик фуқаро ҳозирда Бишкек аэропортининг транзит зонасида қолмоқда.\nУларнинг айримлари Озодлик билан суҳбатда парвоз олдидан Тожикистон фуқаролари учун Қирғизистон чегаралари ёпилгани ҳақида маълумот берилмаганини айтишди.\n24 май куни Қирғизистон Миллий хавфсизлик давлат қўмитасининг Давлат чегара хизмати 21 майдан бошлаб Тожикистонда жисмоний шахслар саёҳат қилишига ва маҳсулот олиб киришга “вақтинча” тақиқ қўйилганини билдирди.\nЧегара хизмати баёнотида айтилишича, чекловлар икки мамлакат чегарасида жойлашган бешта чегара пунктига тааллуқлидир. Аммо баёнотда ҳаво қатнови тўғрисида ҳеч нарса айтилмади.\nЖорий йилнинг 28–29 апрель кунлари Қирғизистон билан Тожикистон чегарасида қуролли тўқнашув бўлиб ўтган эди.\nРасмий Бишкек тарқатган маълумотга кўра, тўқнашувларда 36 нафар қирғизистонлик ҳалок бўлган.\nТожикистон тарафида эса 19 нафар одам ўлган.\nҚирғизистон орқали Россия шаҳарларига чипталар нисбатан арзон бўлгани учун минглаб Тожикистон фуқароси Қирғизистон орқали чипта олади.\nҚирғизистоннинг “Kaktus Media” нашри маълумотларига кўра, айни дамда Душанбе – Москва йўналишидаги чипталар нархи ўртача 84 500 рублни, Бишкек – Москва йўналишидаги чипталар нархи эса 25 900 рублни ташкил қилади.


Криштиану Роналду — АПЛнинг энг кам прессинг амалга оширадиган ҳужумчиси\nАнглиянинг «SportBible» нашри Премьер-лига ҳужумчиларининг прессингдаги самарадорлиги кўрсаткичларини ҳисоблаб чиқди.\nСтатистикага кўра, умумий ҳисобда 270 дақиқадан ортиқ ўйин ўтказган ҳужумчиларнинг кўрсаткичлари ҳисоблаб чиқилган. Улар орасида «Кристал Пэлас» ҳужумчиси Уилфрид Заа ва «Брайтон» форварди Нил Мопе 20тадан прессингга уриниш амалга ошириб, етакчилик қилмоқда.\nЭнг сўнгги ўриндан «Манчестер Юнайтед» футболчиси Криштиану Роналду ўрин олган. У сўнгги 270 дақиқа давомида жами 2,7 маротаба рақиб ҳимоячиларига босим уюштирган.\nМаълумот учун, португалиялик 36 ёшли ҳужумчи манчестерликлар сафида АПЛ доирасида 3та ўйин ўтказиб, 3та гол уришга муваффақ бўлди.


Президентимиз Шавкат Мирзиёев таъкидлаганидек, «Биз ёшларга доир давлат сиёсатини ҳеч оғишмасдан, қатъият билан давом эттирамиз. Нафақат давом эттирамиз, балки бу сиёсатни энг устувор вазифамиз сифатида бугун замон талаб қилаётган юксак даражага кўтарамиз».\nНегаки, навқирон авлод вакилларини ҳар томонлама қўллаб-қувватлаш, маънавий етук, жисмонан соғлом, ватанпарвар ва фидойи этиб тарбиялаш, ҳуқуқ ҳамда манфаатларини ҳимоя қилишга эътибор қанча кучайтирилса, унинг самараси ҳам шунча юқори бўлади. Шу нуқтаи назардан, бугун юксак билимли, замонавий фикрлайдиган, қатъий позицияга эга ёшлар юртимиз равнақида тобора ҳал қилувчи кучга эга бўлиб боряпти.резидентимиз Шавкат\nМазкур сиёсат бир қатор қонун ҳужжатларида ҳам ўз аксини топди. Юртбошимиз раҳбарлиги остида ёшларни қўллаб-қувватлашга қаратилган қонунчилик тизими тубдан такомиллаштирилди, унинг ижросини таъминлаш ҳамда янада мустаҳкамлашга қаратилган янги норматив-ҳуқуқий база шакллантирилди. 50 дан ортиқ ҳуқуқий ҳужжат, жумладан, 4 та қонун,\n30 дан ортиқ фармон ва қарорлар, Вазирлар Маҳкамасининг қирқдан зиёд қарорлари қабул қилинди.\nАҳолисининг ярмидан кўпроғи ёшлардан иборат бўлган мамлакатимизда баркамол авлодни ҳар томонлама камол топтириш энг муҳим масалалардан биридир. Шу боис ёшларга оид давлат сиёсатини такомиллаштириш вазифаси давлат дастурларида алоҳида белгилаб қўйилган.\nПрезидентимиз БМТ Бош Ассамблеясининг 72-сессиясида сўзлаган нутқида «Сайёрамизнинг эртанги куни, фаровонлиги фарзандларимиз қандай инсон бўлиб камолга етиши билан боғлиқ. Бизнинг асосий вазифамиз – ёшларнинг ўз салоҳиятини намоён қилиши учун зарур шароитлар яратишдан иборат», деб таъкидлагани ва бунинг учун ҳуқуқий ҳужжат – БМТнинг Ёшлар ҳуқуқлари тўғрисидаги халқаро конвенциясини ишлаб чиқишни таклиф этгани барчамизда ғурур, фахр-ифтихор туйғусини янада юксалтирди.\nРивожланган давлатлар тажрибаси шуни кўрсатадики, қаердаки ёшлар ҳуқуқлари тўлақонли таъминланса, уларга ўз қобилиятини намоён этиш учун имкониятлар яратилса, юрт тараққиётига қўшадиган ҳиссаси шунчалик самарали бўлади, маънавияти юксалади.\nМаълумки, 2017 йилнинг 30 июнида мамлакатимиз ёшлари ҳаётида тарихий воқеа рўй берди. Давлатимиз раҳбари пойтахтимиздаги Симпозиумлар саройида юртимиз йигит-қизлари билан учрашиб, уларнинг мақсад ва режалари, ўй-ташвишлари ҳақида дилдан суҳбат қурди. Ёшларни ҳар томонлама қўллаб-қувватлашда уларнинг чинакам таянчи ва суянчи бўла оладиган янги ташкилот фаолиятини йўлга қўйиш таклифи билдирилди. Ўзбекистон ёшлар иттифоқи айнан навқирон авлод вакиллари талаб ва истаклари асосида вужудга келиб, бу ташаббус Президентимиз томонидан қўллаб-қувватланди.\nАйтиш керакки, мазкур анжуманда янги ёшлар ташкилотининг яқин истиқболдаги мақсад ва вазифалари хусусида кўплаб таклифлар, мулоҳазалар ўртага ташланди. Буларнинг барчаси Юртбошимизнинг 2017 йил 5 июлдаги «Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида»ги фармонида тўлиқ ўз ифодасини топди.\nЮрт тақдири ва келажаги учун масъулиятни ўз зиммасига олишга қодир баркамол авлодни вояга етказиш мақсадида таълим-тарбия тизими тубдан ислоҳ қилинмоқда. Зеро, таълимдаги ислоҳотлар Ўзбекистондаги барча ўзгаришларнинг негизи ҳисобланади. Айни вақтда таълим, шу жумладан, ижтимоий соҳа учун харажатлар миқдори давлат бюджети харажатлари умумий қийматининг ярмидан кўпроғини ташкил этмоқда. Табиийки, ҳар қандай давлат ҳам бундай катта харажатларни кўтариши қийин, аммо қанчалик оғир бўлмасин, бунинг учун зарур маблағ ва ресурслар излаб топилмоқда.\nШу ўринда қайд этиш жоизки, Юртбошимиз мазкур маблағни харажат эмас, балки келажак учун қўйилган энг самарали сармоя деб ҳисоблаб, таълим даражаси ва сифати ҳар қандай давлатнинг истиқболини белгилаб берадиган муҳим омил эканлигини таъкидламоқда. Ҳақиқатан ҳам ислоҳотларнинг тақдири, самараси, биринчи навбатда, кадрлар савиясига, уларнинг замон ва тараққиёт талабларига нечоғлик жавоб беришига боғлиқ.\nБугун халқимизнинг хоҳиш ва истакларини инобатга олиб, илм-фан, таълим-тарбия тизимида ҳам жиддий ўзгаришлар амалга оширилмоқда. Мамлакатимизда мактабгача таълим вазирлиги ташкил этилди, мактаб таълим тизими тубдан ўзгартирилиб 11 йиллик умумий ўрта таълим қайта жорий этилди. Вилоятларда янги олий таълим муассасалари, илмий ва ижодий марказлар ташкил этилмоқда. Олий ўқув юртларига қабул квоталари сезиларли даражада кенгайтирилди. Сиртқи ва кечки олий таълим шакллари тикланди.\nГап ёшларнинг тарбияси ҳақида бораркан, китоб ва китобхонлик ҳақида тўхталмаслик мумкин эмас. Бу соҳада ўз ечимини кутаётган бир қатор долзарб муаммолар мавжуд эди. Эндиликда ёш авлоднинг маънавий-интеллектуал салоҳияти, онгу тафаккури ва дунёқарашини юксалтиришда, она Ватани, халқига садоқат туйғуси билан яшайдиган баркамол шахсни тарбиялашда беқиёс аҳамиятга эга бўлган китобхонлик маданиятини оширишга эътибор кучайди.\nНавқирон авлоднинг спортга қизиқишини кучайтириш орқали саломатлигини мустаҳкамлаш, уларда мардлик, жасурлик ва ватанпарварлик туйғуларини юксалтириш бўйича ҳам кўплаб ишлар қилиняпти. Бугунги кунда жисмоний тарбия ва спорт соҳасида, айниқса, болалар спортини янада ривожлантириш, ҳар бир шаҳар-қишлоқда замонавий талабларга жавоб берадиган, зарур анжомлар билан жиҳозланган спорт майдончалари, иншоот ва мажмуаларни барпо этиш бўйича амалга оширилаётган ишлар ўзининг ижобий самарасини бермоқда.\nНатижада жаҳоннинг кўплаб нуфузли халқаро спорт анжуманлари ўзбек йигит-қизларининг иштирокисиз ўтаётгани йўқ. Улар ўзларининг тенгсиз маҳоратларини намойиш этиб, дунёни ҳайратга солмоқда.\nШу ўринда қайд этиш жоизки, Президентимизнинг «Ички ишлар органларининг ходимларини тайёрлаш тизимини тубдан такомиллаштириш, қайта тайёрлаш ва уларнинг малакасини оширишни ташкил этиш чора-тадбирлари тўғрисида»ги қарори билан ички ишлар органлари ходимлари учун зарур дастлабки касбий билим ва кўникмаларга эга ёшларни тарбиялаш, ўқувчиларни вазирлик олий таълим муассасаларига ўқишга киришларига тайёрлаш мақсадида Ички ишлар вазирлигининг академик лицейлари ташкил этилди.\nШунингдек, ИИВ академик лицейлари ўқув-методик жараёнини мувофиқлаштириш, ўқув режаларига киритилган янги фанларни ўқитиш мақсадида ИИВ Академияси профессор-ўқитувчилари томонидан замонавий адабиётлар тайёрланди.\nҲозирги кунда ИИВ академик лицейларида ўқув жараёнини юқори савияда ташкил этиш билан бирга, ўқувчиларни чуқурлаштирилган ва касбга йўналтирилган ҳолда ўқитиш, интеллектуал ривожланишини таъминлаш, юксак ватанпарварлик руҳида, ҳуқуқий, маънавий-ахлоқий ва эстетик тарбиялашни таъминлайдиган маънавий-маърифий ва тарбиявий ишлар олиб бориляпти.\nБир сўз билан айтганда, мамлакатимизда ёшларнинг келажаги учун барча имконият ва шароитлар яратиб берилган. Бундай ғамхўрликка жавобан ёшлар жамиятнинг барча соҳаларида фидойи бўлиши, юртимизда амалга оширилаётган ислоҳотлар ва бунёдкорлик ишларига муносиб ҳисса қўшишлари лозим.\nюридик фанлар номзоди, доцент.


Ягона илинж ниқобми? ЖССТ ниқоб тақиш бўйича кўрсатмаларни ўзгартирди\nЖаҳон соғлиқни сақлаш ташкилоти (ЖССТ) пандемия пайтида ниқоб тақиш бўйича кўрсатмаларни ўзгартирди.\nКунлар совиши коронавируснинг тарқалишига сабаб бўладими?\nМинтақамизга кириб келган совуқ ҳаво оқими пандемия шароитида касалланиш хавфини ошириши юзасидан мулоҳазалар пайдо бўлмоқда. Айни пайтда Европа давлатлари коронавирус инфекциясининг янги тўлқини билан курашмоқда. Туркияда кафе ва ресторанлар фаолияти тўхтатилди, қисман комендантлик режими жорий этилди. Хўш, кунлар совиши биздаги...\n«Бу коронавирус инфекциясига қарши курашга қаратилган биринчи гуманитар ёрдам эмас. Шуни таъкидлашни истардимки, қийин дамда Ўзбекистон томонининг қўллаб-қувватлаши жуда ўз вақтида бўлмоқда ва бу мамлакатлар ўртасидаги чинакам қардошлик муносабатларининг далилидир», — деди Сурабалдиева.\nМутахассис коронавирусни энг фаол ташувчиларини маълум қилди\n“Cоvid-19”га чалиниб, ундан тузалганидан сўнг тиббий ниқоб тақмай юрадиганлар коронавируснинг энг хавфли ташувчилари ҳисобланади.\nЎзбекистонда карантин қоидалари кучайтирилиши мумкинми? — долзарб саволларга аниқ жавоблар берилди\nКоронавирус касаллиги тузаладиган касаллик. Бу инфекция билан зарарланиш бу бутун ҳаёти давомида вирус ташувчиси бўлиб қолади дегани эмас. COVID-19 юқтириб олган инсонларнинг кўпчилиги тузалиб кетади, вирус эса организмдан чиқиб кетади.\nТаълим ва тарбияни бугун кичик ёшдан болага сингдириш муҳим саналар экан, болалар боғчаси жамиятнинг асосий бўғини ҳисобланади.\n«Миллий гвардия» ҳарбий кийимини кийиб, шериклари билан босқинчилик қилган шахс ушланди\n2020 йилнинг 31 октябрь куни соат 22:00 да, 36 ёшли Ж.П., ўзининг жиноий шериклари 36 ёшли А.И. ва 51 ёшли Б.А.,лар билан биргаликда босқинчилик содир этиш мақсадида олдиндан жиноий тил бириктириб, бир гуруҳга бирлашади. Қора рангли мато билан юзларини яшириб,...\nShowing 1-18 of 842 items.


Самарқанд вилояти Пахтачи туманида ИИБга тегишли хизмат машинаси туман марказидаги асосий кўчага чиқувчи маҳалла йўлини сабабсиз тўсиб тўхтаган. Шу жойда машиналар оқими ўтиб кетишини кутиб турган ҳайдовчилардан бири асосий йўлга чиқа олмай сигнал чалган. Шундан сўнг туман ИИБ ЙҲХБ бошлиғи келиб, ҳайдовчининг ҳужжатларини олган ва «нега сигнал чалиб ‘каттакон’ларни безовта қиласан?» деб машинани асоссиз жарима майдонига жойлаштирган.\nМаълум қилинишича, 8 май куни Пахтачи тумани марказида маҳалла оралаб асосий кўчага чиқмоқчи бўлган ҳайдовчи ўзи кутмаган ҳолда туман ИИБ ЙҲХБ бошлиғи Мақсуд Тоғаевнинг «қаҳрига учраган». Ҳайдовчи асосий кўчага чиқиш учун машиналар оқими ўтиб кетишини кутиб турганида унинг йўлини ИИБ хизмат машинаси тўсиб тўхтаган. Ҳайдовчи «йўл бер» қабилида сигнал чалган.\nШундан сўнг ўзини Пахтачи туман ИИБ ЙҲХБ бошлиғи Мақсуд Тоғаев деб таништирган шахс келиб, ҳайдовчидан ҳужжатларни тақдим этишни сўраган. Ҳайдовчи сабабини сўраганда у одоб-ахлоқ нормаларидан четга чиқиб аввалига «ҳужжатларни ейман» деб жавоб беради. Кейин эса «каттакон»ларга сигнал чалиб бўлмаслигини айтиб, машинани жарима майдонига жойлаштиради. Ҳодиса ҳайдовчининг машинасига ўрнатилган видеокузатув камерасига ёзиб олинган.\nМазкур ҳодиса ижтимоий тармоқларда тарқалгандан сўнг тармоқ фойдаланувчилари томонидан Мақсуд Тоғаевнинг хатти-ҳаракатлари кенг муҳокамаларга сабаб бўлган.\nСамарқанд вилоят ИИБ ахборот хизмати мазкур масалага муносабатида ўша куни туман марказидаги Мустақиллик кўчасида 9 май — Хотира ва қадрлаш куни муносабати билан ўтказилаётган тадбир вақтида, Damas автомашинаси мазкур жойга ўтиб кетишга урингани учун ходимлар томонидан назоратга олинганини билдирди.\nАммо видеолавҳада кўриш мумкин, ҳайдовчи маҳалладан Мустақиллик кўчасига чиқаётган вақтда йўл қатнов учун очиқ бўлган.\nKun.uz мазкур ҳолат юзасидан вилоят ИИБ ахборот хизмати бошлиғи билан боғланганда у Мақсуд Тоғаевга нисбатан хизмат текшируви тайинланиши ва натижаси кенг жамоатчиликка маълум қилинишини таъкидлади.\n«Ҳайдовчи билан муомала маданияти ва одоб-ахлоқ қоидалари тўғрисидаги буйруқ талабларини бузиб муносабатга киришган Пахтачи тумани ИИБ ЙҲХБ бошлиғи Мақсуд Тоғаевга нисбатан хизмат текшируви тайинланган. Аминман, Интизом уставига мувофиқ интизомий жазо чораси қўлланилади ва буни расман эълон қиламиз. Ҳар қандай ҳолатда ҳам ходим фуқаролар билан одоб-ахлоқ доирасида гаплашиши керак. Ходимнинг хатти-ҳаракатини кўриб уялиб кетдим. Ҳайдовчи ҳужжатлари тўлиқ эмаслиги учун, ходим муомаласи учун қонунда белгиланган тартибда жавоб беради. Текширув якуни бўйича расмий маълумот берилади», деди вилоят ИИБ ахборот хизмати бошлиғи.\nҲайдовчи видеолавҳада Damas машинасини кредитга олгани ва қонуний ҳужжатлар асосида кира қилаётгани, ўша дамда яшаш уйидан ўзи аъзо бўлган корхонага кунлик йўлланмани олиш учун бораётганини айтган. Аммо машинани жарима майдончасига жойлаштирган ЙҲХБ ходими унинг гапларини эътиборсиз қолдирган.\nP.S. Видеолавҳада Мақсуд Тоғаевга «бунга чора кўр» деган юқори мартабали ИИБ «каттакони» ким бўлганига вилоят ИИБ ахборот хизмати ойдинлик киритмаган.


Inkuzart`нинг янги граффитиси яна бўяб ташланди – Газета.uz\nLotinchada 19 ноябр 2021, 16:27 Жамият\nТошкентда «Ўзбекнефтгаз» ёқилғи қуйиш шохобчаси ёнида бензин нархи ошишига ишора қилувчи граффити пайдо бўлди. Inkuzart тахаллуси билан фаолият юритадиган маҳаллий граффити рассоми Абдураҳмон 19 ноябрь куни расм чизиш жараёни акс этган видеони эълон қилди.\nГраффити Учтепа тумани Катта Қаъни кўчасидаги уйлардан бирининг деворида пайдо бўлган. Унда дўппи кийган одам ёқилғи қуйиш мосламаси билан билан бошига «отаётгани» ифодаланган. Бир неча соат ўтгач, ижтимоий тармоқларда граффити бўялгани акс этган фотосуратлар пайдо бўлди.\nИнтернет фойдаланувчилари ушбу расм аввалроқ Сеул (Корея Республикаси) кўчаларидан бирида чизилган граффитигаўхшашини таъкидлашган.\nСентябрь ойи бошида Inkuzart Ўзбекистон автомобиль бозоридаги монополия ҳамда машина олиш учун узун навбатларни акс эттирган янги граффити чизган эди. Бу расм ҳам тўлиқлигича бўяб ташланган.\n«Газета.uz» маҳаллий Бэнкси номини олган граффитичи Inkuzart ишлари ҳақида ҳикоя қилган эди. У Абдулла Қодирий, Чўлпон ва Абрурауф Фитрат портретлари акс этган граффитларни чизган.\nШунингдек, стрит-арт қандай келиб чиққани, унинг йўналишлари, машҳур «кўча рассомлари» ҳақида ҳам мақолаэълон қилинган.\nЙил бошидан буён биржаларда Аи-80 русумли бензиннинг улгуржи нархи 72,1 фоизга — бир тоннаси учун 5,81 миллион сўмдан 10 миллион сўмга қимматлашди. Шу билан бирга, асосан импорт қилинадиган ва жаҳон котировкалари билан боғлиқ бўлган бошқа турдаги (Аи-91, Аи-92 ва Аи-95) ёқилғининг ўсиш суръатлари маҳаллий аналогга нисбатан пастроқ бўлди.\nМонополияга қарши қўмита нархларнинг ошиши сабаблари ва уларни барқарорлаштириш чораларини тушунтирган эди. Қўмита биржа операцияларида «манипуляция ҳаракатлари» мавжудлигини тасдиқлади. АМК арафасида биржада АИ-80 нархи пасайишни бошлагани ҳақида хабар берди.\nСтрит-арт — санъатми ёки вандализм? 14 октябр 2021, 13:32


“Иссиқкўл ташаббуси” деб аталаётган ва 26 августдан 28 августгача давом этадиган анжуманда Қирғизистон, Қозоғистон, Туркманистон ва Афғонистон чегара хизматлари раҳбарлари иштирок этмоқда.\n-2014 йилда НАТО кучлари Афғонистондан олиб чиқиб кетилгач минтақага қандай таҳдидлар бўлиши мумкин? Иссиқкўл анжуманида мана шу савол атрофида муҳокама бўлаяпти. Бу таҳдидларнинг олдини олиш мақсадида минтақа давлатлари биргаликда қандай чора-тадбирлар ишлаб чиқиши шартлиги келишиб олинаяпти, -деди Қирғизистон чегара хизмати раиси Қурманакун Матенов.\nМазкур анжуманда Ўзбекистон ва Тожикистон расмийлари иштирок этмаяпти. Расмий маълумотда айтилишича, Ўзбекистон томони Мустақиллик байрамига тайёргарлик кўрилаётгани баҳонасида анжуманда иштирок этишдан бош тортган. Тожикистон томони ҳам турли расмий тадбирларга тайёргарлик кўрилаётганини сабаб қилиб, учрашувга келмаган.\nМинтақада чегараларидаги энг кўп жанжаллар ва низолар Ўзбекистон-Қирғизистон ва Тожикистон – Қирғизистон чегара ҳудудларида содир этилади.\nҚирғизистон чегара хизмати тарқатган расмий маълумотларда айтилишича, 2010 йилнинг январидан 2013 йилнинг февралигача Ўзбекистон-Қирғизистон чегарасида 102 та қонунбузарлик ва фавқулодда вазиятлар содир этилган. Бу Қирғизистоннинг Хитой, Қозоғистон, Тожикистон билан чегараларида содир этилган қонубузарликларнинг умумий кўрсаткичидан 60 фоизини ташкил этади.\n2013 йил январида Ўзбекистон-Қирғизистон чегарасида содир этилган Сўх воқеаси, июнь ойида ўзбек чегарачилари томонидан қирғиз фуқаросининг отиб ўлдирилгани, июл ойида эса Қирғизистон чегарачилари томонидан Ўзбекистоннинг икки нафар чегарачисининг отиб ўлдирилиши, икки мамлакат ўртасидаги сиёсий муносабатларга ҳам салбий таъсирини кўрсатиб келмоқда.\nМутахасислар фикрича, шу сабабдан ҳам расмий Тошкент Бишкек томонидан уюштирилган халқаро ва минтақавий анжуманларда иштирок этишдан мунтазам бош тортиб келаётир.\nАйни пайтда Иссиқкўл анжуманида Афғонистон томони минтақа мамлакатлари хавфсизликни таъминлаш учун ҳамкорликда ҳал этиши лозим бўлган муҳим масалаларни кўтарган.\n-Афғонистон расмийлари кадр масаласи жуда муаммоли бўлиб турганини, шунинг учун МДҲ ва минтақа давлатлари Афғонистон чегарачиларига касбий жиҳатдан кўмак кўрсатишса яхши бўлишини айтишди. Бундан ташқари, Афғон томонининг билдиришича, ноқнуний қуролли гуруҳларнинг ҳаракатлари фаоллашиб бормоқда. Шунинг учун, минтақа мамлакатлари чегараларни қўриқлашда жуда тиғиз ҳамкорлик қилоишлари керак бўлади, -деди Қирғизистон Бош вазири ўринбосари Тўқўн Мамитов.\nМинтақавий хавфсизлик масаласи муҳокама қилинаётган Иссиқкўл анжуманида БМТ тараққиёт дастурининг Қирғизистондаги раҳбари Парадил Шарма, Европа Иттифоқи вакиллари, БМТнинг Марказий Осиё чегараларини мустаҳкамлаш дастури расмийлари ҳам иштирок этмоқда.\nИссиқкўл анжумани 28 августда якунланади.


КАРАНТИН ТАЛАБЛАРИ ЮМШАТИЛИШИ УНИНГ БЕКОР ҚИЛИНИШИ ДЕГАНИ ЭМАС... | KITAB.UZ\nКАРАНТИН ТАЛАБЛАРИ ЮМШАТИЛИШИ УНИНГ БЕКОР ҚИЛИНИШИ ДЕГАНИ ЭМАС…\nКАРАНТИН ТАЛАБЛАРИ ЮМШАТИЛИШИ УНИНГ БЕКОР ҚИЛИНИШИ ДЕГАНИ ЭМАС\nХабарингиз бор, Махсус комиссия қарори билан 2020 йил 10 июлдан жорий этилган қатъий карантин чоралари 2020 йил 15 августдан юмшатилди. Мамлакатимизда иқтисодий ва ижтимоий соҳаларнинг барқарор ишлашини таъминлаш, аҳолининг яшаш шароитларини яхшилаш мақсадида амалга оширилган бу чора-тадбирлар карантин қоидаларини бекор қилишни англатмайди. Касалланишлар сони кўпайишининг олдини олиш мақсадида, фуқаролардан шахсий ҳимоя чораларига қатъий риоя қилишни давом эттиришлари сўралади. Шу жумладан:\n-жамоат жойларида ниқоб тақиб юриш;\n-ижтимоий масофани сақлаш;\n-қўлларни мунтазам ювиш ва антисептик гигиена воситаларидан доимий фойдаланиш.\nБугунги кунда маҳаллий авиақтновлар, маҳаллий темир йўл қатновлари, музейлар, очиқ ҳавода хизмат кўрсатувчи умумий овқатланиш объектлари, санаторийлар, пансионатлар, болалар оромгоҳлари, меҳмон уйлари, пляж, ҳостеллар фаолияти қайта тикланган. Уларнинг карантин талабларига риоя қилиши Махсус комиссия мурожаатида ҳам келтириб ўтилган эди.\nХўш, бугун вилоятимизда мавжуд очиқ ҳавода хизмат кўрсатувчи умумий овқатланиш объектлари қандай талаб ва чоралар асосида фаолият кўрсатишлар лозим? Бу қоидаларни яна бир бор эслатиб ўтамиз. Демак улар:\n-банкетлар ва бошқа оммавий тадбирларни ўтказмайди;\n-столлар оралиғида 2 метрдан кам бўлмаган масофани таъминлайди;\n-ходимлар тиббий ниқоб ва тиббий қўлқопда бўлишларини таъминлайди;\n-бир стол атрофида 4 кишидан кўп бўлмаган (оила аъзолари бундан мустасно) мижозларни жойлаштиради;\n-ҳар бир мижоздан кейин стол ва бошқа жиҳозларнинг юза қисми дизенфекция воситалари билан тозаланишини таъминлайди.\nУшбу белгиланган тартиб-қоидаларга амал қилинмаса тегишли тартибда жавобгарликка тортилади. Шу боисдан ҳам ўз фаолиятингизда карантин қоидаларига амал қилиб, касаллик занжирининг узилишига ҳиссангизни қўшишингизни сўраб қоламиз.\nТуризмни ривожлантириш давлат қўмитаси Қашқадарё вилоят ҳудудий бошқармаси бош мутахассиси.


Мулоҳаза Archives - Страница 6 из 12 - SanjarSaid\nДунёда кўзга қувонч, қалбга шодлик улашувчи неъматлар бисёр. Улар орасидан энг қадрлиларидан бири, шубҳа йўқки, дўстлик, улфатчиликдир. Рўдакий ҳазратларининг: Жаҳоннинг шодлиги йиғилса бутун, Дўстлар дийдоридан бўлолмас устун. сатрларида ҳам айни шу ҳақиқат мужассам. Қизиқ, дунёда неки шодлик жам бўлса-да дўстлар, улфатлар дийдоридан устун бўла олмаслигининг сири нимада экан-а? Не мўъжиза мужассамки, дўсту биродарлар учрашганида бор […]\nПорахўрларни одам гўштини ейдиган йиртқичларга ўхшатаман. Айтишларича, улар бир марта одам гўшти мазасини тотганидан кейин инсонларни ов қилишни бошлар экан. Фақатгина отиб ўлдириш билан дахшатли йиртқичлардан халос бўлиш мумкин эмиш. Порахўр ҳам осонгина келадиган мол-дунёнинг мазасини тотганидан сўнг унга кўнгил қўяр экан, одамлар унга пора бериши учун шундай шартлар ўйлаб топарканки, уларни адо этиш жуда […]\nБу блогпостни ёзишга Фейсбукдаги Зафар Пўлатов исмли киши қолдирган маълумот туртки берди. Унинг постида қуйидаги сўзлар бор эди: “Ҳозиргина йиғилишдан келдим, ён-атрофдаги кичик «свежий мясо» дўкончаларининг йигитлари йиғилиш чақиришган экан. Сабаб – орамиздаги бир дўконда ўлимтик гўшти янги гўшт ҳисобида арзон сотилибди. Бу гўшт нархининг тушишига сабаб бўлиб, бизнинг мижозларни ўзларига қаратиб олишлари мумкин. Йиғилиш […]\nЙўловчи автобусида Самарқанд томон отланар эканмиз, ҳайдовчи йўлда писта чақмаслик ва пўчоқлари билан салонни ифлос қилмасликни илтимос қилди. Озроқ йўл юрганимиздан кейин олдинроқдаги аёлнинг болалари писта чақа бошлади. Гарчи ҳайдовчининг илтимосини салондаги барча йўловчилар эшитган бўлса ҳам, ҳеч ким аёлни огоҳлантирмади, у ҳам болаларини тергамади. Уч‑тўрт пўчоқ йўлакчага тушганидан сўнг жим қараб туролмадим, аёлга болаларингизга […]\n2 й. аввал\tЖамият, Мулоҳаза\nКеча мажбурликдан ҳинд кино ижодкорлари томонидан тасвирга олинган “Ишани” сериалининг бир қисмига кўзим тушиб қолди. Экранда бош қаҳрамонлардан бирининг никоҳ тўйи. Маросимлар бошланар вақти келиннинг собиқ йигити келиб, унинг барча айбларини фош қилиб ташлади. Тўйгача келин бўлмиш у билан юргани, ҳаттоки ҳомиладор эканини ҳам. Бир муддат ўзбек томошабинлари, улар қаторида турмуш ўртоғим ҳам “шок” ҳолатига […]\n2 й. аввал\tМулоҳаза, Слайд\nУ ўзига эътибор камайса бақиришни бошлайди. Боиси, доимо диққат марказида бўлишни, унга хавас кўзи билан қараб турганларнинг эътиборидан тушишни истамайди. Унинг дини, миллати, умуман олганда, тайин-тутуруғи йўқ. Бисмиллосиз туғилган, деса ҳам бўлади. Худо деса, иймон-эътиқоддан сўз очишса шунинг учун ҳам тутақиб кетса керак. Бу пайтда ўзини қўярга жой тополмайди. Ўзича либераллиги, бошқаларнинг фикри, дунёқараши, эътиқодини […]\nСаҳифа 6 дан 12 гача« Биринчи«...45678...»Охирги »


Аёлнинг ҳақиқий бахти - Hidoyat.uz\nАсосий саҳифа Мақолалар Аёлнинг ҳақиқий бахти\nЧоп этилди Sentabr 22, 2019 Аёлнинг ҳақиқий бахтиda fikr bildirishni o'chirish\nАллоҳ таоло аёлга оналик рутбасини берди. Уни эркак учун таскин, осойишталик ва эр-хотинни бир-бирига либос қилди: “У (Аллоҳ) сизларни бир жондан яратиб, ундан унинг жуфтини унга (уйланиб) таскин топиши учун пайдо қилган Зотдир” (Аъроф сураси, 189-оят). “Улар сизлар учун либос, сизлар улар учун либосдирсиз” (Бақара сураси, 187-оят).\nПайғамбаримиз алайҳиссалом аёлга эҳтиром кўрсатиш, шаънини ҳимоя этиш, ҳуқуқини тиклашда бутун инсониятга ўрнак бўлдилар. Қизларини чиройли тарбиялаган ота-онага жаннат хушхабарини бердилар, турмуши бузилган қизга ажратилган маблағни “Энг яхши нафақа”, деб атадилар, фарзандларга, энг аввало, онага яхшилик қилишни буюрдилар. У зотнинг охирги васиятларида бундай\nжумлалар янграйди: “Огоҳ бўлинг, аёлларга яхши муомала қилинг…” (Имом Термизий ривояти).\nИслом таълимоти асосида яшай бошлаган ўлкаларда аёл мавқеи ошди, ҳуқуқи тикланди. Шариатимизда аёлнинг уй-рўзғор, кийим-кечак, емоқ-ичмоқ каби эҳтиёжлари эркак зиммасига юкланган. Ҳатто унинг нафақасини таъминламасдан эри ҳаж сафарига бориши мумкин эмас. Бундай адолатдан таъсирланган олмониялик таниқли олима Аннимарие Шиммел хоним: “Ислом жамиятида энг катта ҳурматга лойиқ зот аёл, она ҳисобланади”, деб эътироф этган.\nДинимиз аёлларга ноҳақлик, қўполлик қилишга ҳам рухсат бермайди. Пайғамбаримиз алайҳиссалом завжаларига бирор марта қўл кўтармаганлар. Бу ишни қилган кишиларга қаттиқ танбеҳ берганлар. “Аёлларга (яхши) муомала қилинглар, чунки аёл қовурғадан яратилган. Қовурғанинг энг қийшиқ жойи юқорисидир. Уни тўғрилашга уринсанг, синдириб қўясан, агар ташлаб қўйсанг, қийшиқлигича қолаверади. Аёлларга яхши муомала қилинглар”, деганлар (Муттафақун алайҳ).\nПайғамбаримиз алайҳиссалом даврларида аёллар учун махсус кунларда мажлислар ташкил этилган. Оналаримиз розияллоҳу анҳунна ҳам ўз замонасининг олималари бўлишган. Машҳур тобеин Урва ибн Зубайр айтади: “Ҳазрат Ойша Қуръон ҳукмлари, адабиёт, араблар тарихини бошқалардан кўра кўпроқ биларди”. Шунингдек, Зайнаб бинти Жаҳш розияллоҳу анҳо буюк фақиҳа бўлган.\nХалқ орасида тарқалган: “Аёл билан маслаҳат қил-у, айтганининг тескарисини\nбажар”, деган гап Ислом таълимотига зид. Чунки Расулуллоҳ соллаллоҳу алайҳи ва\nсаллам бир нечта муҳим ўринларда завжалари маслаҳатига қулоқ осганлар. Масалан, ҳижратнинг 6-йили Ҳудайбия водийсидаги машҳур воқеада Набий алайҳиссалом илоҳий ҳикмат ила Каъбани зиёрат қилмай қайтишга чоғландилар. “Туринг, қурбонликларингизни сўйинг, сочингизни олдиринг ва эҳромдан чиқинг”, дедилар. Бироқ Каъба ва ватан соғинчи билан ёнган саҳобалар жойидан қимирлашмади. Пайғамбаримиз алайҳиссалом сўзларини бир неча маротаба такрорласалар ҳам, ҳолат ўзгармади. Тушкун кайфиятда чодирга кирдилар. Умму Салама розияллоҳу анҳо вазиятни ўнглаш мақсадида: “Ё Аллоҳнинг расули, одамлар саросима ва тушкунликка тушиб қолишгани учун шундай қилишмоқда. Агар бу амалларни бажаришларини истасангиз, ҳеч нарса демасдан қурбонлигингизни сўйинг ва сочингизни олдиринг. Сизни кўриб аниқ эргашишади”, деди. Бу тадбир сабаб барча саҳобалар айтилганни қилишди.\nБугунги кунда айрим жамиятлар аёлга эркинлик бериш ниқоби остида уни пулдорлар ва бузуқлар эрмагига айлантириб қўйди. Гўзал ҳаёт ваъда қилиб, фитрий машғулоти – оила хизмати, фарзанд тарбиясидан ажратиб, машаққатли ва хўрловчи меҳнатларга жалб этди.\nАёлнинг ҳақиқий бахти оиласи бағрида, фарзандлари қучоғида, эри ардоғида; унинг оналигида, назокати, ҳаё ва иффатидадир.\nТошкент шаҳар Олмазор тумани бош имом-хатиби


23:07 / 16.05.2015\nЧехияда бўлиб ўтаётган хоккей бўйича Жаҳон чемпионатининг биринчи яримфиналида Канада терма жамоаси мусобақа мезбони Чехия термаси устидан 2:0 ҳисобида ғалаба қозонди.\nМусобақанинг гуруҳ босқичида Олимпия чемпионлари мезбонларни 6:2 ҳисобида ютган эди. Канада термаси ушбу чемпионатда ишончли тарзда ғалабаларга эришмоқда ва мусбоқанинг олтин медалларини қўлга киритиш учун асосий даъвогар ҳисобланмоқда.\nШимолий Америка вакиллари учрашувнинг 9-дақиқасида ҳисобни очишга муваффақ бўлишди: Кросби оширган шайбадан кейин Холл Чехия дарвозабони Павелецнинг дарвозасига шайба киритди. Канадаликлар ҳужум уюштиришда давом этдилар. Бироқ канадаликларнинг иккинчи шайба киритишларини узоқ кутишга тўғри келди.\nЎйиннинг 30-дақиқасида чехлар иккинчи шайбани ўтказиб юборишди. Мусобақанинг энг яхши тўпурари Спецца Чехия термаси дарвозасининг бурчагига шайба киритди.\nШу тариқа, Канада финалда мусобақанинг бош соврини учун Россия билан 2009 йилдан бери илк марта беллашадиган бўлди. Учрашув 17 май куни Тошкент вақти билан 23:45 да бошланади.


Ўзбекистонда ўқувчиларни мактабдан мактабга ўтказиш тартиби такомиллаштирилди\nҚабул қилинган буйруқ нодавлат умумтаълим ташкилотидан ўқишини давлат умумтаълим муассасасига кўчиришга оид талабларни белгилаб беради.\nТОШКЕНТ, 18 фев — Sputnik. Ўзбекистонда ўқувчиларни мактабдан мактабга ўтказиш тартиби такомиллаштирилди. Бу ҳақда Халқ таълими вазирлигининг тегишли буйруғи қабул қилинди.\nМазкур буйруқ Ўзбекистон Вазирлар маҳкамасининг 2019 йил 24 декабрдаги 1028-сон “Нодавлат таълим ташкилотлари фаолиятини такомиллаштириш чора-тадбирлари тўғрисида”ги қарорига мувофиқ ишлаб чиқилган.\nБуйруқ нодавлат умумтаълим ташкилотидан ўқишини давлат умумтаълим муассасасига кўчиришга оид талабларни белгилаб беради.\nҲужжатга кўра, нодавлат умумтаълим ташкилотидан ўқишини давлат умумтаълим муассасасига кўчирган ўқувчиларнинг ота-оналари ўқишни давом эттириш учун танланган мактаб директорига таълим олувчилар сафидан чиқарилганлиги тўғрисидаги буйруқдан кўчирма, ўқиганлиги тўғрисида маълумотнома ҳамда таълим олувчининг баҳолар (ўзлаштириш) табелини тақдим этилиши назарда тутилади.\nТОШКЕНТ, 23 сен — Sputnik. Sputnik Ўзбекистон республикадаги эпидемиологик вазият тўғрисида асосий хабарларни тўплади.\nБир сутка давомида 396 кишида коронавирус аниқланди, Ўзбекистонда коронавирус инфекцияси қайд этилганлар сони 53 275 нафарни ташкил қилмоқда.\nБугуннинг ўзида 425 нафар бемор тузалиб, ўз уйларига кузатилди. Республика бўйлаб жами соғайганлар сони 49 649 нафарга етди. Соғайиш кўрсаткичи 93 фоиз.\nАйни пайтда 3 182 нафар беморга белгиланган стандартлар бўйича даво чоралари кўрилмоқда.\nЎзбекистонда жами 444 киши пандемия қурбони бўлди.\n5 октябрдан бошлаб Тошкентдан Дубайга қатновлар сони оширилади. Қатновлар ҳафтасига 2 маротаба амалга оширилади.\nШота Арвеладзеда коронавирус аниқланди\n“Пахтакор” бош мураббийи Шота Арвеладзеда тест натижаси мусбат чиқди. Шу сабабли у ОФК протоколига мос тарзда изоляцияга олинди.\nДунё бўйлаб инфекцияни юқтириб олган кишиларнинг сони 31,6 миллиондан ошди, 971 минг киши вафот этди, 21,8 миллион киши тузалди. Энг кўп ҳолатлар АҚШда (6,9 млн), Ҳиндистонда (5,6 млн), Бразилияда (4,6 млн).\nМирзиёев пандемияда давлатлар мажбуриятлари тўғрисида кодексни ишлаб чиқишни таклиф қилди\nШавкат Мирзиёев Бирлашган Миллатлар Ташкилоти шафелигида Пандемиялар даврида давлатларнинг ихтиёрий мажбуриятлари тўғрисидаги халқаро кодексни ишлаб чиқишни таклиф этди.\nТОШКЕНТ, 23 сен — Sputnik. Ўзбекистон президенти Шавкат Мирзиёев Бирлашган Миллатлар Ташкилоти шафелигида Пандемиялар даврида давлатларнинг ихтиёрий мажбуриятлари тўғрисидаги халқаро кодексни ишлаб чиқишни таклиф этди.\nПрезидент ушбу ташаббусни БМТ Бош Ассамблеясининг 75-сессиясидаги чиқишида илгари сурди.\n“Мақсадимиз – ҳар бир инсоннинг асосий ҳуқуқ ва эркинликларини, саломатлиги ва фаровонлигини таъминлайдиган адолатли глобал тизимни биргаликда яратишдир. Бу борада биз Бирлашган Миллатлар Ташкилоти шафелигида Пандемиялар даврида давлатларнинг ихтиёрий мажбуриятлари тўғрисидаги халқаро кодексни ишлаб чиқишни таклиф этамиз. Ушбу ҳужжатда ҳар бир давлатнинг ўз фуқаролари ва халқаро ҳамкорлари олдидаги мажбуриятлари акс этиши лозим”, - деди Мирзиёев.


Ла-лига - 2016-17 / 38-тур / 21.05.2017 23:00\nКриштиану Роналду (2)\n90+2' Ўйин тугади. "Малага" - "Реал" 0:2. "Реал" Испанияда 33-чемпионликни қўлга киритди! "Мадрид" мухлисларини табриклаймиз!\n90' ВУУУУУУҲ! Бу сафар омад "Реал" томонида бўлди. Гонсало Кастро 10 метрлардан зарба йўллади. Тўп тўсинга тегиб қайтди!\n89' Марселода яхши вазият. Жарима майдончасига кирди ва ноаниқ зарба берди.\n88' Вууууҳ! Мората жарима майдончаси бурчагидан кириб, зарба берди. Камени қайтарди. Тўпни Роналду эгаллади ва Модричга пас берди. Лука 6-7 метрдан берган зарбани "Малага" посбони оёғи билан қайтарди\n85' Шарлес дарвозабон майдончаси ичидан аниқ зарба бера олмади\n78' Вууууууҳ! Игнасио Камачо бош билан зарба берди. Бирозгина ноаниқ\n77' "Малага" кетма-кет 2 марта бурчак тўпини ўйинга киритди. Хавфли вазият юзага келмади\n75' Лионель Месси пенальтидан гол уриб, "Барселона"ни 3:2 ҳисобида олдинга олиб чиқди\n73' "Барселона" ҳисобни тенглаштирди. Луис Суарес дарвозани ишғол қилди\n72' "Малага"да ўзгариш: Дуда майдонга тушди\n71' Карим Бензема дарвозани ишғол қилди. Аммо франциялик футболчи офсайдда эди\n69' "Малага"да ўзгариш: Сандро Рамирес ўрнига Шерлес тушди\n66' "Реал"да щзгариш: Иско щрнига Хамес Родригес, Каземиро ўрнига Ковачич туширилди\n62' ДИҚҚАТ! Инуи "Барселона" дарвозасини яна бир марта ишғол қилди. Эгизак голлар! "Камп Ноу" шокда!\n60' Бензема гол урган вазиятда офсайдда қолгани такрорий лавҳада кўрсатилди. Ҳакамлар учун жуда ҳам қийин вазият эди.\n56' Вууууҳ! Бурчакдан етказилган узатмага "Малага" футболчиси бош билан зарба берди. Тўпни яна Навас қайтарди\n58' ВУУУУУҲ! "Реал" ҳимоячиларининг қўпол хатосидан мезбонлар фойдалана олишмади. Кеко бирга бир вазиятда тўпни Наваснинг устидан оширди. Рамос тўпни майдон ташқарисига тепиб юборди\n56' Карлос Камени сариқ олди\n55' ГООООООЛ! Карим Бензема, 0:2! Бурчакдан етказилган Рамос оёқ билан зарба берди. Камени қайтарган тўпни Бензема дарвозага жойлаб қўйди\n53' Роналду бурчак тўпи ишлади\n51' Роналду Рикка билдан тўқнашувда жароҳат олди. Унга тиббий ёрдам кўрсатилмоқда\n49' Вууууҳ! Ресио ўнг қанотда икки ҳимоячидан ўтиб кетиб, жарима майдончасига кирди ва зарба берди. Навас яхши ўйнади\n' Параллел ўйинда "Эйбар" ғалаба қозонмоқда.\n45+1' Биринчи бўлим якунланди. Ҳозирча "Малага" - "Реал" 0:1. Танаффус\n45' Жаримадан тўп ўйинга киритилди. Аммо "Малага" футболчиси офсайдда деб топилди\n43' Роналду Бенземани бирга-бир вазиятга чиқарди, аммо Карим ўйиндан ташқари ҳолатда\n41' ВУУУУУҲ! Хони чап қанотдан етказган узатмага Кеко бош билан зарба берди. Тўп шундоққина тўсин ва устун кесишган жой яқинидан ўтиб кетди\n39' Вууууууҳ! Навбатдаги бурчак тўпи ўйинга киритилганидан кейин Сандро жарима майдончаси бурчагидан зарба берди. Тўп "Малага" футболчисининг бошига тегди ҳамда олис устун ёнгинасидан ўтиб кетди.\n38' Оҳо! Сандро Рамирес бурчак тўпини тўғридан-тўғри дарвоза томон зарба берди. Навас тўпни майдон ташқарисига уриб юборди\n36' Вуууууҳ! Кроос жарима майдончаси ташқарисидан кучли зарба йўллади. Камени тўпни қайтарди. Бензема тўпга югурди, аммо офсайд\n34' ВУУУУУҲ! "Реал"нинг чиройли ҳужуми натижасида Роналду тўпни рақиб даврозабон майдончаси ичида қабул қилди ва 5 метрдан зарба берди. Карлос Камени қутқармоқда\n32' Майдонда тенгкураш. Ҳар иккала жамоада тўп узатишда хатолар кузатилмоқда\n30' Аутдан улоқтириб берилган тўп Каземиронинг бошидан майдонни тарк этди\n28' Оҳо! Яна мебонларнинг майдон марказидаги хатосидан кейин Модрич тўпни эгаллаб, Роналдуни олдинга бошлади. Криштианунинг зарбаси ҳимоячига тегиб қайтди\n25' Бурчакдан етказилган узатмани ҳимоячи қайтарди. Такрорий ҳужум пайтида Модрич ўнг қанотдан берилган узатмага Рамос бош билан зарба берди. Ноаниқ\n24' "Реал" ҳужум ташкил қилди ва бурчак тўпи ишлади\n22' Зарбани қайтариш чоғида Кейлор Навас қовурғаси билан дарвоза устунига урилиб кетди. Унга тиббий ёрдам кўрсатилди\n21' ВУУУУУУУҲ! Сандро Рамирес жаримадан ўта хавфли зарба йўллади. Тўққизликка кираётган тўпни Навас қайтарди!\n20' Данило ўз қанотида фол ишлатди. "Малага" жарима зарбаси тепади\n18' Мезбонлардан хавфли ҳужум. Ўнг қанотдан дарвозабон майдончасига етказилган узатмани Рамос бош билан қайтарди\n15' Бурчакдан етказилган узатмага Варан бош билан зарба берди. Ноаниқ\n14' Вуууууҳ! Марсело етказган узатмани Бензема дарвозабон майдончаси бурчагида қабул қилди ва ўткир бурчак остида зарба берди. Тўп ҳимоячининг оёғига тегиб нарига устун ёнидан ўтиб кетди\n13' Вууууҳ! Сандро Рамирес чап қанотдан олдинга ўтиб, жарима майдончасига кириб, яқин бурчакка зарба берди. Навас тўпни эгаллаб олди\n12' Кеко жарима майдончаси ташқарисидан ноаниқ зарба йўллади\n10' "Малага" футболчилари чап қанотдан жарима майдончасига узатма беришди. Рамос бош билан тўпни қайтарди\n7' "Камп Ноу"даги ўйинда ҳисоб очилди. "Эйбар" ярим ҳимоячиси Такеши Инуи "Барса" дарвозасини ишғол қилди!\n5' Марказдан етказилган узатма натижасида Данило ўнг қанотдан жарима майдончасига кирди ва зарба берди. Бироз ноаниқ\n2' ГОООООООЛ! Криштиану Роналду, 0:1! Иско майдон марказида тўпни эгаллаб олди ва португалиялик футболчини бирга-бир вазиятга чиқариб юборди. Роналду дарвозабонни алдаб ўтиб, бўш дарвозага тўпни жойлади\n1' 15-сонияда Бензема офсайдда қолди\n1' Диққат! "Малага" - "Реал" баҳси бошланди. Табиийки "Барселона" - "Эйбар" учрашуви ҳам параллел равишда бошланди\n' "Малага" ўз майдонида "Реал Мадрид"ни қабул қилмоқда. Бугун Зидан жамоаси камида дуранг ўйнаса, "Барселона" - "Эйбар" натижасидан қатъи назар чемпионликни расмийлаштиради\n' Бугун сўнгги турнинг сўнгги ўйинлари бўлиб ўтади ҳамда чемпион жамоа номини билиб оламиз.\n' Испания чемпионатининг навбатдаги мавсуми якунига етиб бормоқда.


ИнтерФУТБОЛ :: «ПСЖ» сурил, «Ницца» жангга тайёр ёхуд БАРЧАНИНГ НАЗАРИ ЛИГА1да...\n«ПСЖ» сурил, «Ницца» жангга тайёр ёхуд БАРЧАНИНГ НАЗАРИ ЛИГА1да...\nҲаёт чархпалаги бир айландию, футбол тарихидаги энг яхши ўйинчилардан бирини Франция чемпионатига равона қилди. Умуман, айни пайт Лига 1да кўплаб ҳайратомуз ижрочилар ва мураббийларни учратиш мумкин. Мана, Лионель Мессининг оламшумул келишуви хусусидаги янгиликка ўзгача муносабат билдирган «Брест» бош мураббийи Мишель Тер-Закарян фикрларига эътибор қаратинг: «Айтишларича, ўта қолоқ лигада ишлаётган эканмиз. Бироқ Лига 1 клуби Мессидек футболчини ўз сафига қўшиб олиш имкониятини топдими, демак, ҳаммаси жойида. Узр, аслида беҳуда гаплардан безорман».\nТўғри, яна бир тоифа мураббийларнинг мегакелишувларга ёндашувлари тамоман ўзгача. Улар жаҳон матбуоти диққат марказида туришганидан мамнунлар, аммо муайян рақибнинг ақлга сиғмайдиган молиявий қудрати билан мақтанишдан маъно йўқлигини таъкидлашмоқда. Четда турганлар хулосаларига кўра ҳам, «ПСЖ»нинг ўта кучайиб кетаётгани Лига 1 учун ижобий ҳодисот эмас. Ҳа, «фермерлар» лигаси маркетинг масаласида олдинга катта қадам ташлади. Лионель Месси Парижга йўл олаётганида, резина этикларини олишни унутмаган бўлса, бас. Майли, аргентиналик юлдуз танловини бир четга сурайликда бошқа бир муҳимроқ саволни ўртага ташлайлик: «Лео билан кучайган «ПСЖ»га ички аренада қайси жамоалар муносиб қаршилик кўрсатиши мумкин?» Дарҳақиқат, қизиқарли ва Лига 1 раҳбарияти учун долзарб мавзу. Тушунарлики, «ПСЖ» чемпионатдаги бошқа иштирокчилардан яққол устун эди - бу ойдек равшан масала. Лионель Мессининг таркибга қўшилгани шу устунликни сезиларли даражада ошириши ҳам турган гап. Дейлик, Париж гранди охирги йилларда нақ 10 марта шоҳсупага кўтарилди. Жамоанинг ўтган мавсум «Лилл»ни олдинга ўтказиб юборгани эса - вазият тақозоси билан кам учрайдиган ҳолат. Пойтахт клуби раҳбарияти бунга одатдагидек жиддий ёндашди: худди олдин кузатилгани каби талаб даражасида ишламаган бўғинларни тузатиш учун яна харажатларга қўл урди. Бунга қадар «ПСЖ»да бош юлдуз ролини навбати билан Златан Ибрагимович ва Неймар ижро этишганди. Энди навбат Мессига келди. Тарих такрорланяптими?\nЭнг қизиғи, аввалги мавсум сенсацияси бош меъмори - Кристоф Гальтье мўъжизани яна бир бора такрорлаши мумкин. Фақат бошқа жойда, бошқа жамоа билан. «Лилл»ни чемпионлик сари етаклаган мураббий жамоада «фалокат» юз беришини олдиндан ҳис этгандек, гўё. Зеро, ўтган йилнинг декабрь ойида клуб президенти Жерар Лопес ўз лавозимидан четлатилди, тасарруф Шимолий америкалик сармоядорлар ихтиёрига ўтди. Янги соҳиблар Лопеснинг клубни қарздорлик ботқоғидан олиб чиқишига ишонишмади. Бундай ҳолатда етакчи футболчилар сотиб юборилишини тушуниб етган мураббий чемпион билан хайрлашиб, «Ницца»дан қўним топди. Нима учун айнан шу клубни танлади? Гап шундаки, айни пайт «Ницца» Франциядаги энг иззатталаб лойиҳа ҳисобланади.\n«Ницца»ни 2019 йилнинг августида INEOS кимё компанияси соҳиби, британиялик миллиардер Жим Рэтклифф сотиб олди. Суюкли жамоаларининг бойлиги 16 миллиард евродан ошган бадавлат шахс тасарруфига ўтгани «Ницца» мухлисларига кўтаринки кайфият бағишлади, албатта. Клуб савдоси «пишитилаётган» пайт бош мураббий ваколати Патрик Виейра ихтиёрида эди. Кейин бирданига трансферлар бошланиб кетди. 47 млн. евро эвазига Каспер Дольберг, Стэнли Нсоки ва Алексис Клод-Морис жамоа таркибидан жой олдилар. Йўқ, «Лилл»да «ПСЖ»га хос шов-шувли харидлар кузатилмади: янги соҳиб ўз режасига биноан, иш юритишни афзал кўрди. Ўша вақтдаёқ миллиардернинг укаси Боб Рэтклифф клуб харидларни ақл билан амалга оширишини алоҳида таъкидлади: «Ницца»га сармоя ажратамиз, лекин молиявий «Фэйр-плей» қоидасидан четга чиқмаган ҳолда, албатта. Бизга энг яхши академия, энг яхши скаутлар, энг яхши шериклар керак». Аслида «Ницца» - кенг кўламли лойиҳанинг бир қисми. Ўтмишда Швейцариянинг «Лозанна» клуби ва муваффақиятли «Тим Скай» веложамоаси ҳам INEOS тасарруфида бўлган. Келажакда британиялик сармоядор яна бир клубни харид қилиш ниятида. Спорт мухлислари янги соҳибнинг фаолиятидан мамнунлар, лекин унинг душманлари ҳам етарли. Масалан, айримлар INEOS компанияси атроф-муҳит экологиясини ҳимоя қилиш қоидаларига риоя қилмаслигини айтиб, Рэтклифф спортга сармоя киритиш билан ўз обрўсини тиклашга уринаётганини таъкидлашмоқда. Муҳими, «Ницца» фаолиятидаги ижобий ўзгаришлар барқарор давом этмоқда. Жамоа 2019|2020 йиллар мавсумида 5-ўринни эгаллаб, ЕЛ саралаш босқичи йўлланмасини қўлга киритди. Бироқ ўша мавсум Лига 1 ўйинлари пандемия туфайли 28-турдан кейин тўхтаб қолди. Жамоа ёзда йирик трансферларни амалга оширмаган бўлсада, таркибини анча кучайтирди. Эътиборли томони, бирор футболчи харидига 10 млн. евродан ортиқ маблағ сарфланмади. «МЮ»нинг собиқ ярим ҳимоячиси Морган Шнайдерлинни ҳисобга олмаганда, фақат ёш футболчилар билан келишувга эришилди. Улар орасида Амин Гуири ноёб иқтидори билан ажралиб турди. Тўғри, «Ницца» ички мусобақаларда ҳам, халқаро аренада ҳам талаб даражасида ўйнай олмади. Оқибатда жамоа декабрь ойида 11-ўринга тушиб кетди ва Виейранинг жамоадан кетишига тўғри келди. Унинг ўрнини эгаллаган Адриан Урсеа ижара келишуви асосида таклиф этилган Жан-Клер Тодибо ва Уильям Салиб ёрдамида жамоани 9-поғонага олиб чиқди.\nОхирги трансферлар дарчасида эса, INEOSнинг футбол бўлими бошқалар, жумладан, «Лилль» сезиларли даражада заифлашган паллада жамоа таркибини янада кучайтиришга қарор қилди. Лига 1 2018 йили учрашувлар телетрансляцияси борасида Mediapro ва BelN Sports билан 1,15 млрд. евро (йилига) даромад келтирадиган шартнома тузганида, келишув ҳақиқатдан йироқдек кўринганди. Амалда ҳам шундай бўлди. 2020 йилнинг декабрида Mediаpro ортга чекиниб, қийматни 275 млн. еврога туширди. Яъни Лига 1 улкан тушумдан айрилди. Бироқ «Ницца» Рэтклиффнинг миллиардлари соясида ушбу молиявий йўқотишни писанд қилмай, олға силжишда давом этди. Энг йирик харид Гальтье эканлигига асло шубҳа йўқ. Футболчилар хусусида тўхталсак, Тодибо «Барселона»дан сотиб олинди, шунингдек, Пабло Росарио ва Марио Лемина, нидерландиялик Кэлвин Стенгс сафга қўшилдилар. Жастин Клюйверт «Рома»дан ижара асосида олинди. Кўриниб турибдики, жамоа таркибида Неймар ёки Месси даражасидаги футболчилар йўқ, аммо пойдевор анча мустаҳкам. Гальтье эса - бош меъмор.\n«Ницца» жорий мавсумнинг старт беллашувида «Реймс» билан тўқнашиб, нурсиз (0:0) дурангга имзо чекишдан ўзга чора тополмади. Лекин кейинги 3та ўйинда ўз дарвозасини ишончли ҳимоя қилган ҳолда, рақибларига 9та гол улашди. Эътиборлиси, 2-турдан ўрин олган «Лилл»га қарши баҳснинг дастлабки дақиқасидаёқ Дольберг ҳисобни очди ва жамоа танаффусга 3та гол устунлигида чиқди. Иккинчи 45 дақиқаликда «Аякс»нинг собиқ ҳужумчиси яна бир марта амалдаги чемпион дарвозасини ишғол этди - 4:0. «Ницца» шундан сўнг сафарда «Марсел»ни камтарона (1:0) ҳисобда маҳв этди. 4-турда эса ўз майдонида «Бордо» дарвозасига ҳам 4та жавобсиз гол урди. Бош мураббийнинг фикрича, «Ницца» ҳозир «Лилл»нинг ўтган мавсумдаги услубида, ихчам 4-4-2 тактик чизмаси асосида тўп суриб, тезкор қарши ҳужумлардан самарали фойдаланмоқда. Хўш, аввалги мавсумда «Лилл»ни чемпионга айлантирган мураббий бу мўъжизани янги жамоада ҳам такрорлай оладими? «Монако», «Лион» ва «Марсель» етакчи квартетдан жой олиш учун асосий даъвогарлар қаторида, «ПСЖ» иложи борича таъқибчилардан тезроқ узоқлашиб, мавсумни етакчи поғонада якунлаш ниятида. Иккинчи томондан, пойтахт клуби бу мавсум ҳам ЧЛга ҳар галгидан кўпроқ эътибор қаратиши эҳтимолдан холи эмас. Мессининг асосий мақсади - Европани забт этиш!\nИмконият? Озгина, аммо қанчалигидан қатъий назар, имконият бор. «Ницца» йил сайин кучайиб бормоқда ва жамоа ҳозир пухта режа асосида иш юритадиган мураббий тасарруфида. Бундан нима чиқишини эса вақт ҳукмига ташлаб қўйган маъқул...


Факт: АГМК сўнгги бор 4 йил олдин Наманганда ғалаба қозонган\n24 май, 2018, 21:09\nPepsi Суперлига 13-тури доирасида Наманганнинг “Навбаҳор” клуби ўз майдонида Олмалиқнинг АГМК жамоасини қабул қилади. "Навбаҳор" расмий сайти ушбу ўйин превьюсини тақдим этди.\nМазкур рақиблар шу кунга қадар миллий чемпионатларимизда 21 марта куч синашишган. Ўзаро ўйинларда наманганликлар 6 марта, олмалиқликлар эса 10 марта зафар қучишган. Бешта учрашувда эса кучлар тенг келган. Тўплар нисбатидаги кўрсаткич 30:32, АГМК фойдасига.\nЖорий мавсумнинг биринчи даврасидаги Олмалиқда кечган баҳсда наманганликлар 2:1 ҳисобида ғалаба қозонишган.\nЖамоаларнинг ўзаро ўйинлари тарихига назар ташлайдиган бўлсак, олий лигадаги қарама-қаршиликка 2008 йилда асос солинган. Ўша йили Наманганда ўтказилган дастлабки учрашувда “лочинлар” 2:0 ҳисобида зафар қучишганди. Олмалиқдаги жавоб ўйинида эса жамоалар дурангга имзо чекишганди – 1:1.\nЖамоалар Наманганда шу кунга қадар 10 учрашув ўтказишган. Мазкур баҳсларда ҳар икки жамоа учтадан ютуққа эришган бўлса, тўртта ўйинда томонлар дурангга имзо чекишган. Тўплар нисбатидаги кўрсаткич 15:13, “Навбаҳор” фойдасига.\nОлмалиқда ўтказилган 11та баҳснинг еттитасида мезбонлар ғалаба нашидасини суришган бўлса, наманганликлар 3 марта зафар қучган. Битта учрашувда эса томонлар муроса кўчасини танлашган. Тўплар нисбатидаги кўрсаткич 19:15, АГМК фойдасига.\n"Навбаҳор" - ОТМК - 2:0 (1:0)\nОТМК - "Навбаҳор" - 1:1 (0:1)\n"Навбаҳор" - "Олмалиқ" - 0:0\n"Олмалиқ" - "Навбаҳор" - 2:0 (1:0)\n"Олмалиқ" - "Навбаҳор" - 2:1 (0:0)\n"Навбаҳор" - "Олмалиқ" - 0:1 (0:0)\n"Олмалиқ" - "Навбаҳор" - 0:3 (0:1)\n"Олмалиқ" - "Навбаҳор" - 1:0 (0:0)\n"Навбаҳор" - "Олмалиқ" - 3:1 (2:0)\n"Олмалиқ" - "Навбаҳор" - 3:4 (1:1)\n"Навбаҳор" - "Олмалиқ" - 1:3 (1:3)\n"Навбаҳор" - "Олмалиқ" - 3:1 (2:1)\n"Олмалиқ" - "Навбаҳор" - 3:1 (1:1)\n"Навбаҳор" - "Олмалиқ" - 2:2 (1:1)\n"Олмалиқ" - "Навбаҳор" - 2:1 (1:0)\n"Навбаҳор" - "Олмалиқ" - 3:3 (0:2)


Kutubxona - Said Ahmad. Tamom davomi yoʻq (hikoya) / Kiril\nSiz shu sahifadasiz: Said Ahmad. Tamom davomi yoʻq (hikoya) / Kiril\nАсар номи Тамом, давоми йўқ (ҳикоя)\nТамом, давоми йўқ (ҳикоя)\nЭр-хотин бахтиёр эди.\nХотин лампочкага боласининг пайпоғини кийдириб, тавонини ямаб ўтирарди. Эр диванга ёнбошлаб беозор мудрарди. Хотин эрининг мудрашини тарқатмоқчи бўлиб, бирон гап ўйлаб топаман дейди-ю, гап ўлгир кела қолмайди. У ўйлаб-ўйлаб охири бир гап топгандек бўлди.\n— Ҳой, эр, мунча мудрайсиз? Мундоқ эркакларга ўхшаб қизиқ-қизиқ гаплардан айтиб кулдирсангиз-чи.\nЭр бир кўзини аранг очиб эснади-да, эшик ғичиллаганга ўхшаш ғалати товушда пўнғиллади.\nУ шундай деди-ю, яна кўзини юмди.\n— Шошманг, шошманг, кўзингизни очинг. Мабодо ўн саккиз яшар йигит бўлиб қолсангиз, нима қилардингиз? Яна ўзимга уйланармидингиз?\nЭр энсаси қотгандек жойидан қўзғалди. Эринчоқлик билан диванга чордана қуриб олди-да, лабининг бир томони билан илжайди.\n— Бу масалани дурустроқ ўйлаб кўриш керак бўлади. Қани энди ўша ўн саккиз ёшим қайтиб келса, ўзим билардим-а, ўзим билганим шуки, сенга уйланмасдим, Вообше, уйланмаслигим ҳам мумкин.\nЭрнинг бирдан файласуфлиги тутиб кетди.\n— Агар инсон боласига икки марта яшаш имконияти берилса, кўп хато ишлар тўғри бўлиб кетарди. Мана, ўпкамнинг мазаси йўқ, бу нимадан, папиросдан. Биринчидан, шу қуриб кетгурни чекмасдим. Мана, ошқозонимнинг мазаси йўқ. Нимадан, ичкиликдан. Иккинчидан, шу ароқ ўлгурни ичмасдим. Кўриб турибсанки, асабимнинг мазаси йўқ, бунинг нимаданлигини билмайсан-а, билмайсан. Бу сенинг жаврингдан. Ўн саккиз ёшга сирпаниб қайтиб тушиб қолсам, энг биринчи қиладиган ишим сенга уйланмаслик. Мабодо ўзингта уйланадиган бўлсам, олдингга қўядиган шартларимни битта обший дафтарга эринмай ёзиб чиқардим. Масалан, унда шунақа шартлар бўларди:\n«Дазмол босишни биласизми, жоним? Пиёз тўғраган пичоқда қовун сўймайсизми? Тугма деган жониворни қадашни биласизми? (Вообше, тугманинг тешиги қаердалигини биласизми?) Телефоннинг қулоғи сиздан бўшайдими? Улама сочни уйдаям тақиб юрмайсизми? Бирон жойга меҳмонга борадиган бўлсак, вахлироқ кийиниб олиш қўлингаздан келадими? Бирон йили курорт деган жойдан қоласизми? Меҳмон келса ҳаммадан олдин тўрга чиқиб олиб, ишни менга ташлаб қўймайсизми? Ёпкан нонингиздан қил чиқмайдими? Мажлисдан, йўқ, вообше, кеч келганимда костюмимнинг ёқасини ҳидлаб кўрмайсизми? Хуллас, мени тинч қўясизми йўқми?..»\nМана шу шартларга кўнсанг ўзингга уйланардим. Бўлмаса кимга уйланишни, барака топкур, ўзимга қўйиб бер!\nХотин хандон ташлаб кулди. Унинг бу кулгисида алам билан заҳарханда аралашга ўхшарди. Эр яна тилга кирди.\n— Хўш, энди сен айт. Мабодо, фалакнинг гардиши айланиб, сен ўн саккиз яшар қиз бола бўлиб қолсанг яна ўзимга тегармидинг? Биламан, албатта ўзимга тегардинг, мендақа тайёр эр, вообше, мендақа лақма эр космосда ҳам, ерда ҳам топилмайди. Энди хотин тилга кирди.\n— Мабодо атом бомбасини бир елкамга, водород бомбасини бир елкамга осиб қўйиб, шу Сотимхўжага тегмасанг, ҳозир портлатвораман деса, портлатвор-э, жоним роҳат олади, дердим.\nЭр икки кўзини соққадек дум-думалоқ қилиб, «вой-бўй» деб юборганини билмай қолди.\n— Агар яхшиликчасига, шунга тегасанми, деб сўрашса олтита одамни гувоҳ қилиб, уч том китобга сиғадиган шартларни олдингизга кўндаланг қилиб қўярдим. Шартларим мана бундоқ бўларди:\n«Синглингизга мени ёмонламайсизми? Кайф устида боғчадан ўзингизники қолиб бировнинг боласини етаклаб келмайсизми? Папирос кулини гиламга ташламайсизми? Эчки гўшти билан қўй гўштининг фарқини биласизми? Дугоналарим меҳмонга келганда тўрга чиқиб, суялиб ўтириб олмайсизми? Маст бўлиб қолиб, мени танимай, ўзимни ўзимга ёмонламайсизми? Тиш чўткаси билан брезент ботинкангизни тозаламайсизми? Саккизинчи мартнинг нима эканини биласизми? Мажлисдан келганингизда ён чўнтагингиздан иккита кино билети чиқмайдими? Маош олганда пайпоққа пул бекитмайсизми? Менсиз меҳмонга борганингизда галстугингизни тескари тақиб тонг отарга яқин келмайсизми?..»\nЭр «войдод», деб ўрнидан туриб кетди. Хотин яна давом эттирмоқчи эди, эр қўлини кўксига қўйиб, тавба қилдим, деганга ўхшаш ғалати кўз сузди. Йўқ, хотин бўш келмади. Охир эр тиз чўкиб хотинининг этагини ўпди.\n— Жон хотин, ўргилай хотин, энди бас қил. Ўн саккиз ёшга қайтиб тушмай мен ўлай. Вой-бў... ичингда шунча дардинг бормиди! Қўй энди, кечқурун мажлисга борадиган одамман, настроенамни бузма.\nХотин икки қўлини белига тираб энгашди:\n— Нима, бугун дам олиш куни, қанақа мажлис бўлади?!\nЭр нима дейишини билмай, кўзларини пирпиратиб туриб қолди.\n(Тамом, давоми йўқ)\n"http://www.kutubxona.com/wiki/index.php?title=Said_Ahmad._Tamom_davomi_yoʻq_(hikoya)_/_Kiril&oldid=13753" dan olindi


hidoyat.uz – “Мовароуннаҳр” нашриётининг сайти - Сўраган эдингиз... (2013-11-ж)\nСўраган эдингиз... (2013-11-ж)\nИнсонга кинна кириши, кинна силатиш (чиқариш) динимизда борми?\nЖавоб: Алҳамду лиллаҳ, вассолату вассаламу ала Расулиллаҳ. Амма баъд. Кинна кириши, уни силатиш (чиқариш) каби нарсалар хурофий тушунчалардир. Аммо кўз тегиши бор нарса. Пайғамбаримиз (соллаллоҳу алайҳи ва саллам): “Кўз тегиши ҳақдир”, деганлар. Динимизда, кўз тегишидан сақланиш ва унинг таъсирини кетказиш йўллари очиқ кўрсатилган. Кўз теккан кишига шифо оятларидан ўқиб дам солиш, ҳадисларда келган дуолардан ўқиб, шифо тилаш лозим.\nСавол: “Макруҳ” нима дегани?\nЖавоб: “Макруҳ” луғатда яхши кўрилмайдиган, нохуш нарсани билдиради. Истилоҳда эса, қилмаслик талаб этилган, лекин далили қатъий бўлмаган ишларга “макруҳ” дейилади. Макруҳ ҳукмга кўра икки турга бўлинади: таҳриман (ҳаромга яқин) макруҳ ва танзиҳан (ҳалолга яқин) макруҳ. Мисол учун, аср намозини қасддан кечиктириб, қуёш ботаётганида ўқиш таҳриман макруҳ, ўнг қўл билан бурун қоқиш танзиҳан макруҳдир.\nСавол: Аёллар қабристон зиёратига борса бўладими? “Аёллар қабристонга кирса, марҳумларга яланғоч бўлиб кўринади”, дейишади. Шу гап тўғрими?\nЖавоб: Кўпгина олимлар аёлларга, зиёрат қилиш одобларини бузмаслик шарти билан қабрларни зиёрат қилишлари жоиз дейишган. Уларнинг далили қуйидагича: Ҳазрат Ойша (розияллоҳу анҳо) Расулуллоҳдан (соллаллоҳу алайҳи ва саллам) сўради: “Қабрларни зиёрат қилишда нима дейин, ё Расулуллоҳ?” У зот жавоб бердилар: «Бундай дегин: “Бу ерда қўним топган мўминларга салом бўлсин! Биз ҳам, иншаалоҳ, сизларга етишамиз. Сизларга ҳам, бизларга ҳам Аллоҳ таолодан афву мағфират тилайман!”» (Бухорий ва Муслим ривояти).\nФуқаҳолар айтишича, аёллар ҳам эркаклар каби ўгит ва ибрат олишга муҳтождир. Динимизнинг қабрларни зиёрат қилишга берган рухсати аёлларга ҳам тегишлидир. Албатта, аёл киши зиёрат пайтида бақириб-чақириб йиғлаш, ёқа йиртиш, ўликлардан мадад сўраш каби зиёрат одоби, Ислом ахлоқига терс ишлардан сақланиши керак.\nСаволнинг иккинчи бўлимидаги гап мутлақо асоссиз ва таги йўқ гап. Аммо қабристонга зиёрат учун кираётган аёлнинг худди кўча-кўйда юргани каби аврат ерларини ёпиб олиши зиёрат одобларидандир.\nСавол: Қуръони каримда номи келтирилган Зулқарнайн пайғамбар бўлганми? Ахир унга Аллоҳ таоло ваҳий юборган-ку?!\nЖавоб: Қуръони каримда номи келган Зулқарнайннинг пайғамбар экани ҳақида уламолар ихтилоф қилишган. Баъзи уламолар «...Биз: «Эй Зулқарнайн, ...дедик”» (Каҳф, 86) ояти каримасини далил қилиб, у зотни пайғамбар дейишган бўлса, кўпчилик олимлар бошқача фикр билдиради. Улар Зулқарнайннинг валий зот бўлганини айтиб, у ҳақдаги хабарни илҳом, деб таъвил қилишган. Зеро, ваҳий ҳамма ўринда ҳам пайғамбарликни тақозо қилавермайди. Масалан, «Раббингиз асалариларга ваҳий қилди: “Тоғларга, дарахтларга ва (одамлар) қурадиган нарсаларга ин қурингиз”» (Наҳл, 68), муфассирлар бу ўриндаги “ваҳий” буйруқ маъносини билдиришини айтишган.\n“Бадуъл Амолий” ақида китобида аниқ далил бўлмагани учун ҳазрат Зулқарнайн ва Луқмон ҳакимни пайғамбар ё пайғамбар эмас деб баҳслашишдан қочиш кераклиги айтилган.\nСавол: Ғусл қилаётганда бадандан оқаётган сув идишга тушса, идишдаги сув нопок бўладими?\nЖавоб: Ғусл ва таҳорат қилганда ишлатилган сув “оби мустаъмал”дир. Уни Имом Муҳаммад (раҳматуллоҳи алайҳ) бошқа барча имомларимиз нопок дейишган (“Фатовойи Ҳиндия”). Одам ғусл қилаётганда сув сачраб идишдаги сувга тушса, зарари йўқ. Аммо баданидан оқаётган сув идишга қуйилиб тушса, уни нопок қилади(“Оламгирия”, “Хулоса”).\nСавол: Қарматлар (қарматийлар) қандай фирқа? Улар ҳозир ҳам борми?\nЖавоб: Қарматлар исмоилийларнинг асосий шохобчаларидан бирининг тарафдорларидир. Қарматлар IX аср охирида Жанубий Ироқда пайдо бўлган. Бу ном уларнинг раҳбари ва ташкилотчиси Ҳамдон ибн Ашъаснинг лақаби “Қармат” (ёхуд Қарматия, Қирмит) сўзидан олинган. Унинг маъноси манбаларда турлича (“калта оёқ”, “қизил кўз”) изоҳланган. Бироқ Ҳамдонгача ҳам Қарматия номи бор эди, Бу эса, Ҳамдон лақабини ўша даврда мавжуд бўлган бирон-бир ташкилот номидан олган деб ҳисоблашга асос бўлади. Улар аббосийларга қарши қўзғолонларга бошчилик қилган. Қарматлар ерга жамоа эгалигини, умумий (қуллардан ташқари) тенглик ғояларини тарғиб этишган. Улар диний амалларни бажармаган, шариат қоидаларини тан олмаган, уларда масжидлар бўлмаган. Қарматлар Каъба ва Ҳажарул Асвадни бидъат деб ҳисоблаган. 899 йили қарматлар Баҳрайнни босиб олиб, давлат тузишган. Бу давлат милодий XI аср охиригача бор бўлган. 930 йили ҳаж вақтида қарматлар Маккага ҳужум қилиб, уни талон-торож этишган, ҳажга борганларни ўлдиришган, бир қисмини қул қилишган, Ҳажарул Асвадни ўлжа қилиб олиб кетишган (20 йилдан сўнг қайтарилган). Бу ҳол халқларнинг нафратини қўзғаган. XI аср охири – XII аср бошларида Ироқ ва Эронда уларга қарши шиддатли кураш бошланган ва қарматлар ҳаракати бостирилган. Кейинчалик қарматлар исмоилийларнинг бошқа оқимларига қўшилиб, йўқолиб кетган.\n2583 марта ўқилган.


ЁШЛАРНИНГ БАНДЛИГИ ТАЪМИНЛАНМОҚДА - UzTV New York, Inc.\nЁШЛАРНИНГ БАНДЛИГИ ТАЪМИНЛАНМОҚДА\n03/04/2014 | Filed under: BUSINESS,UZ TV NEWS | Posted by: "Uzbekny" muxbiri\nУчкўприклик Нилуфархон Маматованинг болалик чоғларидаги орзулари рўёбга чиқди. Бугунги кунга келиб у ўзи истаган қўли гул, моҳир чеварга айланди. Тикувчилик касбига бўлган ёшликдаги қизиқиш, интилишлар самараси туфайли у ҳозирги кунда туман ҳунармандлари қаторида туриб, ўз касби, ҳалол меҳнатлари билан маҳалласи, қишлоқдошларининг корига ярамоқда.\n– Юртимизда мен каби ёш ҳунармандлар, тадбиркорлар фаолиятига юксак эътибор қаратиб келинаётганидан ҳурсандман, – дейди Н.Маматова. – Айниқса, ёшларни тадбиркорликка кенг жалб этиш, ўз бизнесларини ташкил этиш, уни ривожлантириш йўлида яратилаётган имтиёз ва имкониятларнинг аҳамияти беқиёс. Фақатгина ундан оқилона фойдаланиш орқали кўзланган олий мақсадларга эришилади. Мен ҳам ана шу шароитлардан фойдаланиб, ўз ҳунаримни янада ривожлантириш ниятида тижорат банкидан уч миллион сўмдан иборат имтиёзли кредит олишни режалаштирганман. Ушбу маблағ эвазига тикув машиналарини сотиб олиб, яни ишчи ўринларини яратиш ниятидаман.\nДарҳақиқат, жамиятимизда Нилуфар каби ўз йўналиши асосида юксак мақсадларни кўзлаб, олий марраларга дадил интилаётган фаол ёшларнинг сафи тобора кенгайиб бормоқда. Уларни ҳар томонлама қўллаб-қувватлаш, давлат ва жамият ҳаётидаги муносиб ўрнини топишига кўмаклашиш мақсадида вилоятимизда кенг кўламдаги ишлар амалга ошириб келинмоқда.\nХусусан, Учкўприк туманида аҳоли, айниқса, ёшлар бандлигини таъминлаш, касб-ҳунар коллежи битирувчиларини тадбиркорликка йўналтириш масалалари туман ҳокимлиги, хотин-қизлар қўмитаси Бандликка кўмаклашиш маркази, “Маҳалла” хайрия жамоат фонди, “Камолот” ёшлар ижтимоий ҳаракати туман кенгаши, Маънавият тарғибот маракази туман бўлими ҳамда “Нуроний” жамғармаси билан ҳамкорликда атрофлича ҳал этилиб, ёшлар доимий иш ўрни билан таъминланмоқда.\nТумандаги касб-ҳунар коллежларини тамомлаган ёшларнинг кўпчилиги шартнома асосида “Ҳумотўқимачи” корхонасига ишга жойлаштирилди. Ҳозирда мазкур корхонада улар ўз мутахассислиги бўйича фаолият юритиб, билим даргоҳида олган назарий билимларини, амалиётда синовдан ўтказишмоқда.\nТаъкидлаш жоизки, 280 нафар ишчи ходим меҳнат қилаётган ушбу корхонада бугунги кунда оддий пахта хом ашёсидан калава ип маҳсулоти ишлаб чиқарилмоқда.\nЖорий йилнинг ўзида корхонада 4 миллиард сўм қийматидаги маҳсулот ишлаб чиқарилганининг ўзи корхона иқтисодиётининг тобора равнақ топиб бораётганини ифодалайди. Даромад ҳисобидан эса яна элликдан зиёд янги ишчи ўрни яратишни режалаштирганмиз, дейди корхона раҳбари Асроржон Деҳқонов.\nБу ерда тўрт йилдан буён фаолият юритиб келяпман, – дейди корхона ишчиси Мадинахон Мирзажонова, Касб-ҳунар коллежини тамомлаганимдан сўнг ушбу корхонага ишга қабул қилиндим. Ҳозирда калава ўровчи ходим сифатида меҳнат қилиб келаяпман. Ойига 450-500 минг сўмдан зиёд маош оламан. Қувонарлиси корхонамизнинг 60 фоизини ёшлар ташкил этади. Улар юқори шароитларда меҳнат қилиб замонавий технологияларни бошқараяптилар.


Тожикистон жанубида учта ароқ-вино корхонаси жаримага тортилди\nХатлон вилоятнинг маъмурий марказида учта ароқ-вино корхонаси ароқ ишлаб чиқариш техник регламентини бузгани учун жаримага тортилди. Яна битта шароб заводи икки йил муддатга алкоголь маҳсулотлар ишлаб чиқариш лицензиясидан маҳрум этилди.\nҲукумат расмийларнинг сўзларига қараганда, алкоголь маҳсулотлар ишлаб чиқарувчи - «Тожикистон», «Кухсори Хатлон», «Хуррамзамин» ва «Форсиён» корхоналари ароқ ишлаб чиқаришда алкоголь миқдорини камайтиришган, шунингдек, маҳсулотларно стандарт шишаларга қуйилган.\n“Тожикстрандарт”нинг Хатлон вилоятидаги вакили Шодимат Ражабовнинг 24 февраль куни айтишича, улар ароқ ишлаб чиқарадиган корхоналарни алкоголь маҳсулотлар ишлаб чиқаришда давлат стандартлари меъёрлари ва қоидаларига нечоғлиқ амал қилаётганини текширишган.\n«Текширувлар ҳукумат расмийлари билан ҳамкорликда ўтказилди. Текширув натижасида биз томонидан танлаб олинган маҳсулотлар намуналари ичимлик қуввати ва шишаларга қуйилган суюқликлар стандартларга мос келмаслигини кўрсатди. Маҳсулотларнинг техник регламентга мос келмаслиги сабабли маъмурий процессуал чоралар кўрилди ва тегишли идораларга бу борада тақдимнома юборилди. Жаримага тортилган ҳамма корхоналар мавжуд камчиликларни бартараф этишлари керак, ана ўшандан кейингина фаолиятларини давом эттиради», - дея таъкидлади Ражабов.\n«Кухсори Хатлон» ОАЖ директори Ражабали Одинаев ўзига тегишли корхона 15 минг сомони (1,6 минг доллар) миқдорида жаримага тортилганини тан олди. Шу сабабли ароқ ишлаб чиқаришда қоида бузилишлари қайд қилинган «Кухсори Хатлон» ОАЖ ики йил муддатга алкоголь маҳсулотлар ишлаб чиқариш борасидаги лицензиядан маҳрум қилинди.


Суткада 2 миллиондан ортиқ ниқоб ишлаб чиқарилмоқда\nЎзбекистон 13:29 / 26.03.2020 11969\nKun.uzʼга маълум қилинишича, коронавирус инфекцияси хавфи пайдо бўлгунга қадар, Ўзбекистон ҳудудида тиббий ниқоб ишлаб чиқарувчи 15га яқин корхона фаолият юритиб келган. Айни пайтда ушбу кўрсаткич 50тадан ошди.\n«Уюшма таркибидаги гигант тўқимачилик ва тикувчилик корхоналари юз ниқобларини ишлаб чиқаришга мослаштирилмоқда. Уларнинг ишлаб чиқариш қуввати бозор талабини бемалол қондиради», - дейилади расмий хабарда.\nСолиқ қўмитаси раиси ўринбосари Фазлиддин Умаровнинг айтишича, ниқоб ишлаб чиқариш ва сотиш фаолияти қўшилган қиймат солиғидан озод қилинган.\n«Ниқоблар илгари тиббий буюм ҳисобида бўлгани туфайли уларни реализация қилиш солиқ объекти ҳисобланмаган. Мавжуд вазиятдан келиб чиқиб, тиббий ниқоблар фақат аптека эмас, бошқа савдо шохобчаларида ҳам сотилмоқда. Эндиликда ниқоблар нархи ошиб кетмаслиги учун, уларнинг ҚҚСдан озод этилгани сақлаб қолинди», - дея маълумот берди у.\nКириш имтиҳонлари 25 июлдан 20 августгача ўтказилиши режалаштирилмоқда\nКириш имтиҳонлари телевидение орқали ҳам трансляция қилинади\nКириш имтиҳонлари учун 64та бино танлаб олинди, уларнинг қайси ҳудуддалиги тез орада маълум қилинади – Беҳзод Мусаев\nҚабул-2020. Эҳтиёжманд оилалар фарзандлари учун 800та алоҳида квота ажратилади